Jom sarapan ala warga Kuching

Umum tahu sarapan pagi adalah antara set makanan terpenting ataupun yang pertama diambil sebelum memulakan kehidupan harian.

Tanpa sarapan pagi, seseorang mungkin akan lemah kerana kelaparan dan juga tidak bertenaga untuk melakukan sesuatu pekerjaan.

Kenapa tinggalkan sarapan, sedangkan sarapan menyajikan pelbagai menu pilihan terutamanya bagi warga di bandar raya KuchingSeawal jam 6 pagi, kita boleh meninjau sekitar bandaraya dan rata-rata kedai kopi dan juga gerai makanan sudah mula menjalankan operasi mereka.

Pertama sekali, makanan bagi sarapan pagi menjadi kegilaan adalah Mi Kolok versi halal dan tidak halal seperti Mi Kolok merah, Mi Kolok putih, Mi Kolok Sapi dan juga Mi Kolok Ayam.

Bukan sahaja mengenyangkan, Mi Kolok juga merupakan makanan yang tidak menjemukan penggemarnya, dengan keistimewaan rasa dan tekstur mi itu sendiri, sama ada disaji kering atau berkuah.

Kedua, makanan sarapan pagi menjadi pilihan warga Kuching adalah Laksa Sarawak.

Laksa Sarawak boleh didapati hampir di setiap kedai kopi di bandaraya ini, yang sememangnya menyajikan pelbagai pilihan laksa seperti Laksa Udang dan Laksa Kerang.

Dengan rasanya yang berlemak dan pedas, Laksa sudah tentu menjadi igauan setiap pagi bagi yang menggemarinya.

Beralih pula kepada makanan berasaskan nasi, sudah tentu kita membayangkan nasi lemak, nasi goreng dan juga bubur nasi sebagai sarapan pagi kita.

Nasi lemak adalah antara makanan yang mengenyangkan dan juga menjimatkan kerana dijual dengan harga mampu milik terutamanya apabila dibeli di gerai-gerai tepi jalan.

Disitu juga, kita boleh mendapatkan makanab sarapan pagi yang lain seperti kuih-muih, cucur dan juga mi goreng yang sudah sedia dibungkus.Bagi yang ingin memilih makanan sarapan pagi yang ringan dan sesuai dengan selera, di bandaraya ini juga menyediakan roti bakar pebagai versi dan perisa.

Roti bakar kembar, roti bakar keju dan pelbagai lagi dipadukan pula dengan air kopi kaw, milo dan sebagainya.

Apa tunggu lagi, jangan lupa ambil sarapan pagi kerana makanan yang tersedia bagi sarapan di Kuching tiada bandingannya.

Oleh Alexandra Lorna

See author's posts


Tiada masalah, boleh berlatih

PENGURUS Sarawak United FC, Afiq Fikri Brahim menegaskan, tiada masalah untuk pasukannya meneruskan sesi latihan seperti biasa ketika ini.

Ia berikutan lesen untuk berbuat demikian yang telahpun diterima daripada pihak Liga Bola Sepak Malaysia (MFL) beberapa hari lepas.

“Sebenarnya terdapat kekeliruan dokumen yang dihantar sebelum ini, dan sekarang semua masalah sudahpun selesai…pemain kini boleh berlatih seperti biasa,” ujar Afiq ketika mengulas mengenai perkara itu semalam.

Menurutnya, sebelum ini tersebar berita sebaliknya berhubung perkara itu di media sosial yang sekali gus menimbulkan kekeliruan.

“Apa pun, pihak kita lega kerana kekalutan yang timbul sudahpun diselesaikan,” tambah Afiq lagi.

Afiq memberitahu, fokus pasukannya ketika ini kembali dengan latihan seperti biasa sebagai persiapan menghadapi kempen Liga Premier 2020 yang akan disambung semula 26 Ogos depan.

“Saya percaya pengemudi pasukan (E.Elavarasan) akan fokus pembentukan semula pasukan sebagai persiapan menghadapi baki perlawanan yang akan disambung semula 26 Ogos depan,” katanya.

Oleh Faizal Bujang

See author's posts


Polis tahan empat lelaki jual mercun

BATU PAHAT: Kegiatan dua lelaki tempatan yang baru sahaja berjinak dalam penjualan mercun di daerah ini terbantut selepas mereka ditahan polis yang menyerbu sebuah rumah mewah di sini pada Jumaat lepas.

Ketua Polis Daerah Batu Pahat ACP Azhan Abdul Halim berkata dalam serbuan pada 2.30 petang itu pihaknya turut merampas mercun dan bunga api bernilai RM120,000 daripada kedua-dua suspek berusia 49 dan 57 tahun terbabit.

”Ketika serbuan, kedua-dua suspek sedang sibuk memunggah mercun ke dalam sebuah kenderaan, dipercayai untuk dijual di sekitar daerah ini dan kawasan berdekatan bersempena Aidilfitri,” katanya kepada pemberita semalam.

Menurutnya siasatan awal mendapati kedua-dua lelaki itu tidak mempunyai rekod lampau dan baru terlibat dalam kegiatan tersebut bulan ini.

Dalam kes berasingan, Azhan berkata pihaknya menahan dua lelaki tempatan berusia 21 dan 29 tahun di sebuah rumah di pekan Yong Peng awal pagi semalam, dipercayai terlibat dalam penjualan mercun dan bunga api serta minuman keras tanpa lesen sah.

Dalam serbuan itu polis menyita mercun dan minuman keras bernilai kira-kira RM30,000, katanya dan menambah kedua-dua kes disiasat menurut  Seksyen 8 Akta Bahan Letupan 1957 dan Seksyen 135 (1)(d) Akta Kastam 1967. — Bernama

See author's posts


Surat buka premis diserahkan

SIBU: Majikan di tujuh zon di sepanjang Jalan Lanang di sini semalam, mula menyerahkan surat pemberitahuan operasi premis mereka kepada polis untuk beroperasi dalam tempoh Prosedur Operasi Standard (SOP) tambahan dari 16 hingga 26 April.

Tinjauan di Balai Polis Sentral Sibu mendapati para majikan dan wakil syarikat beratur di hadapan Balai Polis Sentral bagi tujuan tersebut.

Seorang majikan yang mahu dikenali sebagai Jason Ting, 45 berkata, beliau telah menyediakan semua dokumen diperlukan dan berharap diluluskan oleh pihak polis.

“Saya tiba sekitar jam 10.00 pagi dan keadaan tidak sesak dengan orang ramai.

“Jadi, urusan saya tidak lama, hanya mengambil masa kurang dari 10 minit,” katanya ketika ditemui pemberita.

Terdahulu pada Khamis lalu, pemangku pengerusi Jawatankuasa Pengurusan Bencana Bahagian Sibu (JPBBS) Wong Hee Sieng mengumumkan pelaksanaan SOP tambahan di bawah Perintah Kawalan Pergerakan Bersyarat (PKPB) yang berkuat kuasa dari 16 hingga 26 April, berikutan lonjakan kes Covid-19 di daerah tersebut.

Wong berkata, SOP tambahan melibatkan tujuh zon, iaitu Sukun/Lada, Mantis, Poh Yew, Bukit Lima, Tong Sang, Pusat Bandar dan Tiong Hua.

Beliau menambah, di bawah SOP tambahan, semua perkhidmatan penting hanya dibenarkan beroperasi dari jam 6.00 pagi hingga 8.00 malam dengan kapasiti 50 peratus, dan hanya setelah mendapat kebenaran daripada polis.

Oleh NURZILLA MOHAMAD

See author's posts


Sasar WKB2030 perlu dinilai semula

KUALA LUMPUR: Pakar ekonomi dan ahli akademik berpendapat bahawa penilaian semula sasaran Wawasan Kemakmuran Bersama 2030 (WKB2030) perlu dilakukan berikutan krisis pandemik Covid-19 yang dijangka merubah landskap ekonomi negara.

Pensyarah kanan, Fakulti Ekonomi dan Pentadbiran Universiti Malaya, Dr. Mohammad Tawfik Yaakub berkata, WKB2030 yang dilancarkan pada 4 Oktober 2019, dibentuk di luar lingkungan Covid -19 dan krisis politik negara.

“Maka sudah pasti perlu ada rombakan dasar agar sasaran WKB2030 mampu kita capai.

“Penilaian semula WKB2030 penting kerana ia merupakan hala tuju pembangunan ekonomi Malaysia yang mampu direalisasikan ketika setiap negara di dunia termasuk Malaysia memerlukan inisiatif pemulihan ekonomi akibat Covid-19,” katanya kepada Bernama.

Mohammad Tawfik berkata berikutan kadar pengangguran yang semakin meningkat susulan pelaksanaan Perintah Kawalan Pergerakan (PKP) bagi membendung penularan pandemik itu, dasar teras pasaran kerja dan pampasan buruh di bawah WKB2030 perlu dinilai semula.

Beliau berkata demikian sebagai mengulas titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang mahu kerajaan terus melaksanakan pelbagai inisiatif bagi merancakkan ekonomi serta meningkatkan pendapatan dan kesejahteraan negara.

Ke arah ini, Seri Paduka bertitah WKB2030 akan menjadi pencetus kepada hala tuju baharu pembangunan negara.

Semasa merasmikan Istiadat Pembukaan Mesyuarat Penggal Ketiga Parlimen ke-14, di Dewan Rakyat, hari ini, Al-Sultan Abdullah bertitah beliau yakin dasar dan strategi rancangan tersebut yang dirangka melalui pelbagai pihak akan dapat meningkatkan lagi pertumbuhan ekonomi dan memajukan negara.

Sementara itu, Ketua Pakar Ekonomi Kenanga Research, Wan Suhaimie Wan Mohd Saidie berkata impak Covid-19 telah menyebabkan penurunan kadar pertumbuhan ekonomi negara yang sangat tinggi dan akan memakan masa yang agak lama untuk pulih.

Justeru, beliau berkata, negara mungkin perlu menilai semula sasaran menjadi negara berstatus maju menjelang 2025 serta kadar pertumbuhan Keluaran Dalam Negara Kasar (KDNK) yang ditetapkan di bawah WKB2030.

“Kejayaan Malaysia mencapai objektif WKB2030 turut bergantung kepada polisi dan kepimpinan politik negara,” jelasnya.

Pakar ekonomi bebas Dr Baayah Baba berpendapat kerajaan perlu turut membentangkan Rancangan Malaysia Kedua Belas (RMKe-12) dengan mengambil kira impak daripada Covid-19.

Memandangkan RMKe-12 merupakan fasa pertama WKB2030, beliau berkata, ia perlu dilaksanakan dengan perancangan yang lebih holistik bersesuaian dengan keadaan ekonomi negara.

“Jika dilihat pembukaan semula perniagaan selepas pelaksanaan Perintah Kawalan Pergerakan Bersyarat (PKPB) pada 4 Mei lepas, kebanyakkan syarikat dan perniagaan mengamalkan normal baharu disebabkan penularan pandemik itu di negara ini.

“Oleh itu, kerajaan perlu menimbangkan untuk memudah cara perniagaan dan rakyat dalam normal baharu seperti menyediakan kemudahan internet dengan capaian laju dan memberikan pelepasan cukai bagi syarikat yang terkesan semasa pelaksaan PKP,” katanya. – Bernama

See author's posts


Juara disambut puluhan ribu peminat

PULUHAN ribu peminat bergembira memenuhi jalanan di ibu kota Senegal, Dakar untuk mengalu-alukan kepulangan skuad kebangsaan selepas menjuarai Piala Negara-Negara Afrika.

Diketuai oleh bintang Liverpool, Sadio Mane, Senegal menewaskan Mesir diketuai Mohamed Salah 4-2 selepas penentuan sepakan penalti dalam final Ahad lepas di Cameroon. Perlawanan berakhir tanpa jaringan selepas masa tambahan.

Kemenangan itu menandakan kemenenangan pertama Senegal dalam kejohanan itu, dan mencetuskan sambutan di seluruh ibu negara negara Afrika Barat itu pada petang Isnin.

Presiden Macky Sall mengisytiharkan cuti umum untuk meraikan kemenangan itu.

Pada hari Isnin, puluhan ribu penyokong berkumpul berhampiran lapangan terbang di Dakar untuk mengalu-alukan kepulangan skuad Senegal.

Sekumpulan besar penyokong turut berkumpul di bahagian lain di bandar itu, menyanyikan lagu dan mengibarkan bendera. – AFP

See author's posts


Politik stabil depani Covid-19

KUCHING: Kestabilan politik Sarawak ketika ini telah memberi manfaat kepada rakyat termasuk ketika menghadapi wabak  Covid-19.

Ahli Dewan Undangan Negeri (ADUN) Demak Laut Dr Hazland Abang Hipni berkata, Kerajaan Sarawak di bawah pemerintahan Gabungan Parti Sarawak (GPS) bukan sahaja prihatin dan membela kebajikan rakyat menerusi pelbagai jenis Bantuan Khas Sarawakku Sayang (BKSS) tetapi juga meneruskan projek pembangunan seperti tanah, perumahan, sosioekonomi serta melindung dan mempertahankan hak Sarawak.

“Kerajaan Sarawak telah membelanjakan lebih RM4.4 bilion BKSS bagi membantu rakyat mengharungi pandemik Covid-19 dengan yang terbaru RM1.4 bilion yang diumumkan Ketua Menteri Datuk Patinggi Abang Johari Tun Openg.

“Ini termasuklah pemberian bantuan wang tunai dan makanan serta subsidi bersasar kepada rakyat dan peniaga di negeri ini.

“Tidak cukup dengan itu, Kerajaan GPS juga telah membelanjakan lebih RM91 juta bagi membeli dan membiayai kos perubatan menangani pandemik seperti membeli peralatan perubatan seperti ujian calitan Covid-19, Alat Pelindung Diri (PPE), mesin RT-PCR, pusat kuarantin, pelitup muka dan sebagainya,” katanya semasa ditemui selepas menyerahkan bahan PBB DUN Demak Laut di beberapa buah kawasan di sini, kelmarin.

Mengulas lanjut, membawa politik pembangunan yang telah dipraktikan sejak dari dahulu lagi, Dr Hazland menambah projek pembangunan di setiap kawasan Dewan Undangan Negeri (DUN) di Sarawak tetap diteruskan demi manfaat rakyat selain terus membangunkan ekonomi Sarawak.

“Selepas insiden Mei 2018, Kerajaan GPS tetap meneruskan agenda pembangunan mengikut acuan sendiri selepas Kerajaan Persekutuan ketika itu bawah pemerintahan Pakatan Harapan (PH) telah mendiskriminasi pembangunan Sarawak.

“Banyak projek pembangunan yang telah dan akan diluluskan ketika itu dibatalkan hanya kerana Kerajaan GPS tidak sehaluan dengan Kerajaan PH dan keputusan itu telah merugikan rakyat Sarawak secara keseluruhannya.

“Bagaimanapun, Kerajaan GPS yang ditadbir anak tempatan Sarawak tekad meneruskan pembangunan seperti Projek Transformasi Luar Bandar (RTP), Projek Kecil Luar Bandar (MRP), Projek Rakyat, Projek Penambahbaikan Rumah Miskin Sarawak (PPRMS) dan sebagainya demi untuk rakyat negeri ini,” ujarnya.

Jelasnya, penubuhan GPS dengan objektif utamanya ialah membela dan mempertahankan hak Sarawak seperti yang terkandung dalam Perjanjian Malaysia 1963 tidak pernah pudar dan menjadi asas perjuangan dalam memartabatkan hak  rakyat Sarawak dalam Malaysia.

Hakikatnya pada hari ini, rakyat Sarawak terus menikmati manfaat pembangunan dan kebajikan rakyat sentiasa dibela serta diipelihara.

Dalam pada itu, penggal pentadbiran Kerajaan Sarawak yang akan tamat pada 6 Jun ini akan diteruskan seperti biasa seperti mana nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ini selepas keadaan Covid-19 yang agak membimbangka dan baginda menasihati Kerajaan Sarawak berfungsi seperti biasa dengan kuasa mengikut Ordinan Darurat (Kuasa-Kuasa Perlu) 2021

Tempoh DUN Sarawak adalah sehingga 6 Jun ini dan mengikut Perlembagaan Negeri, DUN harus dibubar dan pilihan raya perlu diadakan.

Bagaimanapun, Kerajaan Sarawak boleh terus berfungsi seperti biasa sepanjang tempoh darurat diperkenankan baginda melalui pengisytiharan yang berkuat kuasa 11 Januari lalu hingga 1 Ogos ini.

Oleh NUR AIN OTSMAN

See author's posts


Dijangka dibuka November ini

JULAU: Lebuh Raya Pan Borneo bagi jajaran Julau dijangka dibuka secara rasminya November ini, menurut Pengurus Projek Pakej Kontrak Kerja 07 (WPC07) Pejabat Zon Tengah, Unit Lebuh Raya Pan Borneo Jabatan Kerja Raya Sarawak SyahruI Ismadi Ismail hari ini.

Syahrul Ismadi berkata, jajaran bermula dari KM1+500 selepas Simpang KJD and Institut Perguruan Rajang hingga ke KM28+500 sebelum Jambatan Sungai Jikang itu kini di fasa akhir untuk mendapatkan Sijil Perakuan Siap Kerja (CPC).

“Jajaran ini merupakan sebahagian daripada Lebuh Raya Pan Borneo Sarawak yang telah siap dibina dan CPC akan dikeluarkan kepada kontraktor utama tidak lama lagi,” katanya, sambil menambah laluan empat lorong dua hala telah dibuka sepenuhnya kepada orang awam pada 20 Oktober lepas.

Beliau ditemui pemberita selepas Majlis Penjanaan Sistem Lampu Isyarat di Persimpangan Julau oleh Anggota Dewan Undangan Negeri Meluan Rolland Duat Jubin di sini semalam.

Katanya kerja-kerja pembinaan jajaran Julau bermula pada 16 September 2016 dan kerja-kerja menanam cerucuk untuk jejambat persimpangan Julau bermula pada Jun 2017.

Justeru, Syahrul Ismadi menasihatkan pengguna lebuh raya itu supaya berhati-hati semasa memandu di laluan berkenaan dan mematuhi segala arahan papan tanda serta peralatan trafik yang dipasang khususnya penggunaan pusingan-P yang telah disediakan di beberapa lokasi demi keselamatan mereka.

“Jajaran Julau merupakan satu daripada tiga jajaran di bawah Pakej Kontrak Kerja 07 yang meliputi kerja-kerja pembinaan jalan dari Persimpangan Bintangor ke Persimpangan Julau manakala dua lagi jajaran ialah jajaran Sibu iaitu dari Lapangan Terbang Sibu ke Jambatan Sungai Kua dan jajaran Batang Rajang (Jambatan Batang Rajang) yang telah dianugerahkan CPC pada Oktober tahun lepas,” katanya.

SyahruI Ismadi berkata, penjanaan sistem lampu isyarat di persimpangan Julau tersebut dijangka akan memudahkan dan meningkatkan tahap keselamatan penggunaan lebuh raya itu.

Sementara itu, Rolland berkata, penduduk kawasan DUN Meluan berasa bangga dan gembira berikutan siapnya projek berimpak tinggi itu.

Jajaran tersebut sememangnya telah lama dinanti-nantikan oleh penduduk di kawasan tersebut, katanya.

— Bernama

See author's posts


APMM patahkan cubaan seludup syabu

TIMBALAN Pengarah (Operasi) Maritim Negeri Johor, Kapten Maritim Simon Templer Lo Tusa (tengah) menunjukkan paket hablur kaca disyaki dadah jenis syabu yang dirampas di perairan Parit Raja, Pontian, pada 6.30 pagi, semasa sidang media semalam. • Foto BERNAMA

BATU PAHAT: Agensi Penguatkuasaan Maritim Malaysia (APMM) Zon Maritim Batu Pahat berjaya mematahkan satu cubaan menyeludup keluar kira-kira 12 kilogram dadah disyaki syabu di perairan Parit Raja, Pontian, awal pagi semalam.

Timbalan Pengarah (Operasi) Maritim Negeri Johor Kapten Maritim Simon Templer Lo Tusa berkata, rampasan pada 6.30 pagi itu merupakan hasil maklumat risikan melibatkan pergerakan sebuah bot nelayan asing yang mencurigakan, di perairan berkenaan.

Beliau berkata, sebuah bot APMM telah diatur gerak ke lokasi itu bagi melakukan pemantauan serta pengesanan, lalu terserempak dengan bot nelayan yang dikendalikan oleh dua lelaki.

“Apabila diarahkan berhenti, bot terbabit terus memecut laju menuju ke beting Parit Raja, Pontian.

“Sebaik saja bot itu berhampiran dengan kawasan daratan, kedua-dua individu berkenaan bertindak melarikan diri lalu meninggalkan bot tersadai di benteng batu, dengan keadaan tenggelam bahagian belakang,” katanya kepada pemberita di Zon Maritim Batu Pahat, di sini semalam.

Jelas Simon lagi, hasil pemeriksaan ke atas bot berwarna coklat tanpa nombor pendaftaran itu yang dipercayai milik nelayan asing, turut menemukan sepucuk pistol angin berisi tiga butir peluru serta satu telefon bimbit di dalam sebuah beg sandang.

Katanya, pihaknya juga menemui sebuah tong ikan berwarna oren mengandungi satu bungkusan beg plastik berwarna merah, yang berisi 12 paket hablur kaca disyaki dadah jenis syabu.

“Kesemua penemuan itu dibawa ke Zon Maritim Batu Pahat. Kes akan disiasat di bawah Akta Dadah Berbahaya 1952 dan Seksyen 8 (a) Akta Senjata Api.

“Rampasan termasuk sebuah bot berukuran 6.4 meter panjang serta satu unit enjin model Yamaha 40 kuasa kuda, dianggarkan sekitar RM628,800. Dadah berkenaan dipercayai boleh digunakan oleh 60,000 penagih,” katanya. – Bernama

See author's posts


Tarikh mengundi 26 september, penamaan calon 12 september

KOTA KINABALU: Suruhanjaya Pilihan Raya (SPR) menetapkan 26 September sebagai tarikh pengundian bagi Pilihan Raya Negeri (PRN) Sabah.

Tarikh penamaan calon bagi pilihan raya berkenaan pula pada 12 September manakala pengundian awal ditetapkan pada 22 Sept.

Pengumuman dibuat oleh Timbalan Pengerusi SPR Dr Azmi Sharom dalam sidang medianya semalam selepas mempengerusikan mesyuarat khas SPR berhubung PRN Sabah.

Dr Azmi berkata terdapat 1.12 juta pengundi dan SPR menjangkakan lebih 70 peratus pengundi akan mengundi pada PRN Sabah ini.

“Tempoh berkempen 14 hari bermula pengisytiharan calon yang bertanding, sehingga 25 September,” katanya.

Dewan Undangan Negeri (DUN) Sabah dibubarkan pada 30 Julai lepas bagi memberi laluan kepada PRN diadakan dalam tempoh 60 hari.

Azmi berkata SPR menganggarkan PRN Sabah kali ini memerlukan peruntukan sebanyak RM186 juta.

Beliau berkata seramai 30,540 petugas akan dilantik bagi mengendalikan proses PRN Sabah, manakala 741 pusat mengundi merangkumi 2,540 saluran mengundi dan 56 pusat mengundi awal akan disediakan.

Katanya pemohonan undi pos luar dan dalam negara akan mula dibuka pada semalam , dan akan ditutup masing-masing pada 3 September (luar negara) dan 11 September (dalam negara).

Beliau berkata SPR telah melantik 73 pegawai pengurus pilihan raya dibantu oleh 193 penolong pegawai pengurus bagi menjalankan proses PRN Sabah, manakala bagi tujuan memantau aktiviti kempen, SPR menubuhkan 73 pasukan penguat kuasa kempen.

“Sebanyak 64 pusat penamaan calon dan pusat penjumlahan rasmi undi akan digunakan kali ini,” katanya.

Azmi berkata SPR akan turut menghantar kad mengundi kepada semua pengundi Sabah mengandungi maklumat pusat mengundi, saluran mengundi, nombor bilangan mengundi, tarikh, masa pengundian dan cadangan masa keluar mengundi.

Ini bagi memudahkan pengundi mengetahui maklumat pengundian dan melancarkan lagi proses hari mengundi, selain membantu dalam pematuhan penjarakan fizikal di pusat mengundi selari dengan langkah mengekang penularan Covid-19 sepertimana dinasihatkan Kementerian Kesihatan.

Beliau berkata bermula 7 September depan, pengundi boleh membuat semakan daftar pemilih untuk mengetahui maklumat pusat mengundi, saluran mengundi dan nombor bilangan melalui laman portal SPR di www.spr.gov.my atau SMS 15888 atau aplikasi MySPR Semak.

“Sebanyak 332 saluran baharu ditambah bagi mengelakkan jumlah pengundi terlalu ramai di satu-satu saluran menjadikan keseluruhan 2,613 saluran berbanding 2,281 saluran pada PRU ke-14,” katanya.

Beliau turut memaklumkan seramai 12,297 pengundi Orang Kurang Upaya (OKU) telah dikenal pasti dan mereka berdaftar dengan Jabatan Kebajikan Masyarakat.- Bernama

See author's posts


Young Boys ikat Man United

MANCHESTER United diikat 1-1 oleh Young Boys semalam ketika bos sementara Ralf Rangnick menurunkan pemain muda dalam perlawanan Liga Juara-Juara UEFA.

Dengan United sudah mengesahkan tempat teratas dalam Kumpulan F, Rangnick merehatkan semua pemain utamanya, membuat sebelas pertukaran daripada pasukan yang menewaskan Crystal Palace dalam perlawanan pertama di bawah kendaliannya..

Mason Greenwood memberikan permulaan yang sempurna kepada United, namun jaringan jarak jauh Fabian Rieder sejurus sebelum separuh masa pertama mengesahkan satu mata untuk pasukan pelawat yang tidak mencukupi untuk menghidupkan peluang untuk layak ke Liga Europa.

“Saya sedar sepenuhnya sebelum perlawanan bahawa dengan pasukan ini mereka tidak pernah bermain bersama.

“Kami boleh menjaringkan tiga atau empat gol tetapi selepas kami melepaskan gol penyamaan kami tidak bertahan dengan cukup tinggi, tidak cukup proaktif dan kami juga boleh melepaskan dua atau tiga gol,” kata Rangnick.

Greenwood, 20, merupakan anggota senior tiga barisan hadapan yang turut menampilkan pemain berusia 19 tahun Amad Diallo dan Anthony Elanga.

Rangnick datang dengan reputasi untuk mempercayai pemain belia. Dia mula merasai naluri pemangsa Greenwood ketika penyerang itu secara akrobatik merembat masuk hantaran lintang rendah Luke Shaw hanya selepas sembilan minit.

Juan Mata, seorang veteran dari Sepanyol pada penghujung kariernya hanya diberikan permulaan kedua musim ini.

Rangnick menyerahkan penampilan sulung kelab kepada penjaga gol pilihan ketiga Tom Heaton pada usia 35 tahun dan membawa tiga lagi pemain remaja Teden Mengi, Zidane Iqbal dan Charlie Savage, anak kepada bekas pemain antarabangsa Wales, Robbie Savage.

“Beberapa penampilan sulung untuk Tom Heaton, untuk beberapa pemain muda dan masa permainan untuk pemain yang sangat memerlukan masa permainan,” tambah Rangnick. “Secara keseluruhan saya tidak akan mengatakan (saya) gembira, tetapi ia ok.” – AFP

See author's posts


Sarawak lanjutkan moratorium hingga Disember

KUCHING: Kerajaan Sarawak bersetuju untuk melanjutkan moratorium pinjaman bank bagi Skim Kredit Mikro Sarawak (SKMS) untuk Perusahaan Kecil dan Sederhana (PKS)) sehingga Disember tahun ini.

Ketua Menteri, Datuk Patinggi Abang Johari Tun Openg berkata, langkah itu adalah untuk membantu meringankan beban PKS yang terjejas akibat penularan Covid-19.

“Melalui Bantuan Khas Sarawakku Sayang (BKSS), kerajaan menyalurkan RM2.3 bilion kepada usahawan di Sarawak bagi membantu mereka meneruskan perniagaan.

“Kerajaan negeri menanggung kadar faedah bagi pinjaman di bawah RM10,000 sementara bagi yang masih mempunyai tunggakan pinjaman akan dibenarkan menangguhkan pembayaran balik sehingga Disember 2020,” katanya.

Beliau berkata demikian pada sidang media selepas menyaksikan Majlis Menandatangani Perjanjian Usaha Sama Pembangunan Hartanah antara Perbadanan Pembangunan Ekonomi Sarawak (SEDC) dan UDA Holdings Berhad, di salah sebuah hotel terkemuka di sini, semalam.

Tambahnya, peminjam yang terdiri daripada pengusaha PKS akan mula membayar balik pinjaman mereka pada kadar biasa selepas Disember tahun ini.

“Sebelum ini, kerajaan negeri bersetuju menangguhkan pembayaran balik pinjaman selama enam bulan bermula April lalu hingga September.

“Di bawah BKSS, kita membantu para usahawan PKS melalui SKMS menangguhkan bayaran mereka dan tiada sebarang kadar faedah dikenakan kerana ia ditanggung oleh kerajaan negeri,” jelasnya.

Turut hadir Menteri Pembangunan Usahawan dan Koperasi, Datuk Seri Wan Junaidi Tuanku Jaafar, Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Mohd Naroden Majais, Pengerusi SEDC, Tan Sri Datuk Amar Abdul Aziz Husain, dan Pengerusi UDA Holdings Berhad, Datuk Jalaluddin Alias.

Terdahulu Timbalan Ketua Menteri, Datuk Amar Awang Tengah Ali Hasan mengumumkan skim tersebut adalah untuk semua PKS rakyat Sarawak sama ada Bumiputera atau bukan Bumiputera yang berjumlah kira-kira 62,000.

Menurutnya, skim itu terbahagi kepada dua iaitu SKMS I menyediakan pinjaman atau pembiayaan dari RM1,000 hingga RM10,000 dengan tanpa kadar faedah atau kadar keuntungan kepada usahawan B40.

“Manakala SKMS II menyediakan pinjaman atau pembiayaan dari RM5,000 hingga RM50,000 dengan kadar faedah atau kadar keuntungan sebanyak 4 peratus berdasarkan baki bulanan berkurangan kepada usahawan mikro dan kecil.

“Dan sebagai langkah untuk meringankan beban kewangan PKS, Kerajaan Sarawak akan membenarkan penangguhan bayaran balik selama enam bulan (dari April hingga September) untuk peminjam skim ini,” jelas Awang Tengah.

Oleh Zarina Abdullah

See author's posts


Pilihan Raya Pilihan Rasional

SELEPAS penamaan calon berlangsung, kempen Pilihan Raya Negeri ke-12 (PRN-12) Sarawak bermula. PRN Sarawak kali ini sungguh meriah dari segi penyertaan dalam pilihan raya apabila terdapat 349 calon bertanding, dan ini merekodkan sejarah jumlah calon paling banyak dalam PRN Sarawak. Berbeza juga daripada PRN 2016 yang hanya  menyaksikan 229 calon bertanding.

Penyertaan dalam PRN Sarawak kali ini menyebabkan pertembungan pelbagai penjuru. Pertembungan empat penjuru paling banyak yang melibatkan 33 DUN,  diikuti lima penjuru di 24 DUN, enam penjuru di tujuh DUN,   tiga penjuru di 13 buah DUN,  dua penjuru berlangsung di empat Dun, dan hanya satu DUN bertembung 8 calon bertanding. Inilah pertarungan yang paling meriah dalam PRN Sarawak. Namun, dalam konteks era Covid-19, kemeriahan ini bertukar menjadi sepi akibat Prosedur Operasi Standard (SOP) yang dilihat sebagai mengekang kemeriahan ini.

Namun, kesuraman ini mulai bercahaya kembali dan pertembungan sengit ini mulai memberikan harapan kesengitan apabila Suruhanjaya Pilihan Raya (SPR) memberikan sedikit kelonggaran dengan membenarkan penganjuran ceramah secara fizikal di kawasan Dewan Undangan Negeri (DUN) yang tidak mencapai jaringan internet yang melibatkan 64 DUN dikenali pasti  mempunyai kadar liputan 4G yang rendah.

SOP dikeluarkan oleh SPR pula kekal tidak membenarkan rentas negeri bagi tujuan berkempen sepanjang tempoh tersebut. Hanya lima pemimpin tertinggi parti politik yang bertanding boleh merentas negeri. Namun senarai nama tersebut perlu dikemukakan kepada Jawatankuasa Pengurusan Bencana Negeri (JPBN) Sarawak.

Kesan SOP

Apabila SOP dikenakan ketat, sudah tentulah  akan mendapat pelbagai reaksi daripada pelbagai pihak. Bagi pihak SPR, sudah pasti mempunyai rasional yang kuat untuk mengenakan peraturan tersebut kerana segala maklum balas risiko-risiko kesihatan berpandukan dapatan daripada pihak Kementerian Kesihatan Malaysia (KKM).  Kepakaran kesihatan daripada pihak KKM dimanfaatkan bagi memastikan langkah pencegahan dilakukan secara terbaik untuk memastikan rakyat Sarawak terpelihara daripada ancaman atau terdedah kepada jangkitan Covid-19.

Tindakan yang dilaksanakan ini pasti menjadi tidak popular dalam kalangan calon-calon atau parti yang bertanding, sama ada pembangkang mahupun bukan pembangkang, namun langkah ini melangkaui kepentingan parti atau calon yang bertanding. Kesihatan rakyat Sarawak lebih dipentingkan berbanding rintihan ketidakpuasan hati calon-calon dan parti-parti yang bertanding.

SOP yang ketat juga menyebabkan pengundi sukar berinteraksi dengan calon dan jentera kempen. Hal ini mengehadkan pilihan pengundi dan menyebabkan pengundi kekurangan informasi sebelum memilih calon mereka. Maka, pilihan yang dibuat pengundi bukanlah daripada perspektif yang luas dan dibimbangi membuat pilihan yang kurang tepat. Situasi ini juga menyebabkan pengundi memilih untuk tidak mengundi kerana apabila SOP ketat, bermakna ancaman risiko yang berpotensi untuk penularan wabak sangat tinggi. Generasi lama misalnya, lebih sensitif kepada isu jangkitan wabak dan kebimbangan ini boleh terpancar dari segi motivasi untuk turun mengundi.

Kesan Penyertaan Calon

Apabila jumlah penyertaan calon sangat tinggi, memanglah dari satu segi merupakan suatu yang patut diraikan, mencerminkan semangat demokrasi yang tinggi, serta keterbukaan kepada idea-idea baharu. Namun, dari satu segi, situasi ini akan menyebabkan undi yang menjadi berpecah. Misalnya apabila berlakunya pertembungan empat  atau lima penjuru  dalam satu-satu DUN, bermakna undi-undi yang sebelum ini melibatkan dua atau tiga penjuru akan bertukar dari segi pola sokongan.

Dalam situasi terdapat empat atau lima orang calon yang kesemuanya disukai ramai misalnya, akan menyebabkan dilema pengundi untuk memilih. Maka wujudlah pelbagai pilihan yang menyebabkan undi majoriti yang berpotensi semakin kurang. Misalnya pertarungan di DUN Gedong melibatkan pertembungan empat penjuru antara Gabungan Parti Sarawak (GPS),  Parti Bumi Kenyalang (PBK), Parti Sarawak Bersatu (PSB) dan Parti Amanah Negara (Amanah).

Namun akhirnya, pengundi akan melihat aspek pengalaman parti yang memerintah. Misalnya, PBK belum pernah berpeluang menang dalam mana-mana kerusi dan ini menyebabkan calon ini terkeluar daripada senarai pilihan pengundi di Gedong. Parti Amanah  pula tidak pernah menang di Sarawak, maka keyakinan terhadap parti itu sangat rendah.

PSB pula dilihat sebagai parti serpihan yang kecewa akibat persaingan kuasa ketika Presidennya berada dalam Parti Rakyat Sarawak Bersatu (SUPP) sebelum ini. Keyakinan terhadap kepimpinan PSB di kawasan Gedong sangatlah rendah berdasarkan kajian setempat kerana PSB tidak ada jaminan untuk menang besar di peringkat negeri Sarawak.

Malah, PSB sukar bersaing dengan GPS di Gedong kerana kubu GPS sangat kukuh, lebih-lebih lagi apabila kawasan DUN Gedong ditandingi oleh Ketua Menteri Sarawak. Sudah tentulah parti PSB  juga gerun berdepan dengan Ketua Menteri interim Sarawak.

Pemilihan berdasarkan rasional

Pengundi pada PRN Sarawak kali ini mempunyai rasional untuk mengundi. Rasional ini digunakan sebagai pertimbangan-pertimbangan sebelum membuat keputusan yang bersifat rasional. Kesemua tindakan dan pilihan dilihat bermotif, bersifat rasional dan menolak unsur-unsur bersifat tidak rasional.

Dalam konteks teori pilihan rasional, sudah tentu pengundi mahu semua kerajaan yang stabil, kuat dan dapat memastikan kesinambungan pembangunan yang berterusan. Rasional juga untuk memilih parti politik yang lebih memberikan sumbangan dan jasa kepada pengundi di Sarawak, khususnya dalam bentuk bantuan ketika pandemik Covid-19, mahupun parti politik yang lebih stabil. Sudah pasti tidak rasional untuk memilih calon-calon yang kurang dikenali yang tidak berlandaskan mana-mana parti yang belum lagi teruji.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Protes masuk hari kelapan

WASHINGTON: Amerika Syarikat (AS) pada Selasa terus dihambat protes besar-besaran yang kini masuk hari kelapan meskipun Presiden Donald Trump terus menggesa kembalikan semula “Undang-Undang dan Ketenteraman”, lapor agensi berita Anadolu.

Perintah berkurung waktu malam di beberapa bandar raya dikenakan namun tidak diendahkan penunjuk perasaan.

Di Washington DC protes berlarutan sepanjang malam, menyaksikan sekurang-kurangnya sebuah kereta dibakar dan punca insiden itu tidak dapat dipastikan.

Terdahulu, Senator Massachusetts Elizabeth Warren turut menyertai demonstrasi berhampiran Rumah Putih, sebelum Trump berjalan kaki melalui Lafayette Park untuk mengadakan sesi bergambar.

Untuk membolehkan Trump mengadakan sesi bergambar itu, polis bertindak ganas menyuraikan penunjuk perasaan yang berhimpun di Lafayette Park, dan laungan slogan “Nyawa Orang Kulit Hitam Berharga”, “George Floyd” dan “Tiada Keadilan, Tiada Keamanan” kedengaran.

Protes besar-besaran itu berikutan kematian George Floyd, 46, pada 25 Mei lalu, selepas ditahan polis kerana didakwa cuba menggunakan wang palsu di sebuah kedai di Minneapolis, Minnesota.

Insiden itu menimbulkan kemarahan rakyat apabila rakaman video yang tular di Facebook, menunjukkan pegawai polis Derek Chauvin menggunakan kekasaran ketika menahan Floyd.

Chauvin menekan lututnya di leher Floyd selama hampir sembilan minit sehingga mangsa sukar bernafas dan rayuannya langsung tidak diendahkan anggota polis itu.

Lelaki kulit hitam itu kemudian disahkan meninggal dunia di hospital sejurus selepas ditahan.

Warren ketika diaju soalan mengapa Trump mengerahkan tentera di kawasan itu, beliau berkata “kerana dia salah.”

“Dia menguatkuasakan kekerasan kepada orang kita. Mereka yang ada di sini hadir untuk protes secara damai,” kata senator itu.

Bandar raya itu berada di bawah perintah berkurung, berkuat kuasa 7 malam Selasa hingga 6 pagi Rabu.

Demonstrasi terus dilaporkan berlaku di bandar-bandar besar bermula dari Los Angeles hingga ke New York.

Pada Isnin petang bandar raya New York dilanda protes besar-besaran mendorong Gabenor Andrew Cuomo menegur Datuk Bandar Bill De Blasio kerana tidak menangani keadaan itu.

De Blasio pada Selasa bertindak mengeluarkan perintah berkurung di bandar raya itu berkuat kuasa 8 malam dan dijangka berlangsung sehingga 5 pagi waktu tempatan (0900GMT) Rabu.- Bernama

See author's posts


UDA peruntuk insentif RM10 juta bantu penyewa

SEREMBAN: UDA Holdings Berhad (UDA) memperuntukkan insentif sebanyak RM10 juta bagi membantu kira-kira 1,500 usahawan bumiputera yang menyewa dan berniaga di premis pusat beli-belah seliaanya, di bandar-bandar utama seluruh negara.

Pengerusi UDA Datuk Jalaluddin Alias berkata, sebagai sebuah syarikat berkaitan kerajaan (GLC) di bawah Kementerian Pembangunan Usahawan dan Koperasi, UDA bertanggungjawab membantu usahawan bumiputera, khususnya ketika negara sedang berdepan dengan penularan pandemik Covid-19.

Katanya, antara pusat beli-belah seliaan UDA iaitu Angsana Mall Johor Bahru, Angsana Mall Ipoh, Angsana Seremban dan Pusat Transformasi Bandar (UTC) Kuala Lumpur.

“Insentif tersebut adalah seperti pengecualian satu bulan sewa kepada penyewa yang menjual barangan  tidak perlu, 50 peratus diskaun kepada penyewa yang menjual barangan perlu, semasa tempoh Perintah Kawalan Pergerakan (PKP).

“Selain itu, pengurangan sewa 20 peratus turut diberikan kepada penyewa setelah tamat tempoh PKP sehingga September manakala penyewa tetap dibenarkan mempunyai sewa tertunggak selama tiga bulan sehingga 30 September nanti,” katanya kepada pemberita selepas program Korban Perdana UDA di (UTC) Seremban di sini, semalam.

Jalaluddin yang juga Ahli Parlimen Jelebu berharap, menerusi insentif ini ia dapat merangsangkan perniagaan dan ekonomi usahawan berkenaan.

Sempena program tanggungjawab sosial korporat UDA Cares-Enriching Life itu, 50 asnaf miskin dan ahli komuniti masing-masing menerima sekilogram daging korban yang disampaikan Jalaluddin.

“Sumbangan ini adalah antara usaha UDA menyantuni komuniti setempat dan dalam masa sama mengukuhkan ukhwah sesama ahli komuniti,” katanya.

Program Korban Perdana UDA 2020 itu dijalankan serentak di seluruh negara mulai Jumaat sehingga hari ini, menyasarkan surau dan masjid terpilih di beberapa negeri.- Bernama

See author's posts


APMM tahan nelayan Vietnam ceroboh perairan Sarawak

TANJUNG MANIS: Agensi Penguatkuasaan Maritim Malaysia (APMM), Zon Maritim Tanjung Manis berjaya menahan tiga orang krew sebuah bot nelayan disyaki bot nelayan asing Vietnam lebih kurang 10.45 pagi, 10 Ogos, Isnin lalu.

Pengarah Zon Maritim Tanjung Manis, Komander Maritim Mohd Ariz Md Kassim menerusi satu kenyataan media kelmarin berkata, bot terbabit ditahan pada jarak kira-kira 33 batu nautika dari utara Tanjung Sirik, ketika pihak Maritim Malaysia sedang melaksanakan operasi Op Permai di sekitar perairan tersebut.

“Pemeriksaan ke atas bot tersebut mendapati tiga orang lelaki termasuk tekong disyaki warganegara Vietnam, berusia lingkungan 19 hingga 54 tahun tidak mempunyai sebarang permit untuk menangkap ikan di perairan negara dan tidak memiliki sebarang dokumen pengenalan diri yang sah.

“Kesemua yang ditahan telah diiringi masuk ke Jeti Lembaga Kemajuan Ikan Malaysia (LKIM), Tanjung Manis, dan telah menjalani ujian saringan Covid-19 sebaik setiba di jeti oleh pihak Kementerian Kesihatan Malaysia (KKM) sebagai langkah berjaga-jaga,” katanya.

Ujarnya, kes tersebut disiasat di bawah Akta Perikanan 1985 kerana tidak mempunyai permit untuk melakukan sebarang aktiviti penangkapan ikan di perairan negara dan Akta Imigresen 1959/63 kerana tekong serta awak-awak tidak mempunyai sebarang dokumen pengenalan diri.

“Pihak Maritim Malaysia kini sedang meningkatkan kawalan dan rondaan penguatkuasaan bagi membanteras pencerobohan nelayan-nelayan asing di perairan negara.

“Orang ramai yang mempunyai maklumat mengenai pencerobohan bot nelayan asing atau sebarang aktiviti mencurigakan di perairan malaysia khususnya di perairan Sarawak, supaya menyalurkan maklumat kepada pihak kami dengan menghubungi Pusat Operasi Maritim Malaysia Negeri Sarawak ditalian 082-432544 atau pun MERS 999 yang beroperasi 24 jam,” ujarnya.

See author's posts


KERJASAMA TERUS DIPERKUKUHKAN

KUCHING: Penyiapan Kemudahan-kemudahan Tangki Eksport LNG ISO di Pelabuhan Bintulu, dan penyiapan Lapangan Terbang Mukah adalah antara beberapa projek prasarana yang mendapat pujian oleh para pemimpin yang menghadiri Kemuncak Brunei, Indonesia, Malaysia, Filipina-Kawasan Pertumbuhan ASEAN Timur (BIMP-EAGA) semalam.

Dua buah lagi projek lapangan terbang lain yang siap dibina ialah Lapangan Terbang Antarabangsa Juwata di Tarakan (Kalimantan Utara, Indonesia) dan Lapangan Terbang General Santos Aerotropolis di Filipina.

Para pemimpin yang menghadiri Kemuncak BIMP-EAGA ke-14 yang diadakan secara maya itu percaya bahawa prasarana yang berkualiti, tidak berkelium, dan pelbagai model amat perlu bagi perdagangan, pergerakan manusia, dan pembekalan perkhidmatan-perkhidmatan yang diperlukan dalam wilayah BIMP-EAGA.

Beberapa projek prasarana lainnya sekitar wilayah seperti Jambatan Sultan Omar Ali Saifuddien di Brunei Darussalam, Jalan Tol Manado-Bitung dan Balikpapan ke Jalan Tol Samarinda di Kalimantan, pelabuhan Manado dan Puerta Princesa di Filipina, turut disebut sebagai projek siap yang membanggakan.

Mereka juga menyedari akan kepentingan kerjasama dalam sektor tenaga, agro-industri dan pembangunan perikanan, sumber manusia dan sosiobudaya dan melanjutkan Inisiatif Kota Hijau.

Penglibatan yang lebih aktif dari kalangan sektor swasta dalam mempromosikan perdagangan, pelaburan, pelancongan, dan pembangunan sosioekonomi yang lainnya juga amat digalakkan, kata mereka.

Kemuncak BIMP-EAGA kali ini dipengerusikan oleh Presiden Republik Indonesia Joko Widodo dan dihadiri oleh para pemimpin dari Brunei Darussalam, Malaysia, Filipina, Bank Pembangunan Asia (ADB) dan Sekretariat Persatuan Negara-negara Asia Tenggara (ASEAN).

Kemuncak BIMP-EAGA 2021 dihadiri oleh Sultan Brunei Darussalam, Sultan Haji Hasannal Bolkiah Mu’izzaddin Waddaulah; Perdana Menteri Malaysia Dato’ Sri Ismail Sabri Yaakob; Presiden Filipina, Rodrigo Duterte; Ketua Pengarah Sekretariat ASEAN, Dato Lim Jock Hoi; dan Presiden ADB, Masatsugu Asakawa.

Timbalan Ketua Menteri Sarawak Datuk Amar Awang Tengah Ali Hasan, selaku menteri bertanggungjawab atas BIMP-EAGA bagi Sarawak, mewakili Ketua Menteri Datuk Patinggi Abang Johari Tun Openg.

Kemuncak BIMP-EAGA merupakan peristiwa bagi para pemimpin anggota mendapat maklumat terkini tentang perkembangan mutakhir di bawah inisiatif kerjasama wilayah BIMP-EAGA serta membincang cara menghala ke arah mempercepatkan pembangunan sekitar wilayah.

Para pemimpin BIMP-EAGA menegaskan semula iltizam mereka untuk sama-sama menangani impak Covid-19 dan meletakkan persediaan asas bagi pemulihan ekonomi. BIMP-EAGA akan mempertingkatkan lagi peranannya sebagai blok bangunan ASEAN dan para pemimpinnya bersetuju untuk mengambil langkah penentu dalam menyelaraskan pemulihan BIMP-EAGA serta langkah-langkah ketahanan dengan strategi umum rangka struktur Pemulihan Komprehensif ASEAN.

Para pemimpin menggalakkan bahawa pandemik telah gagal menyekat langkah mengagumkan kerjasama BIMP-EAGA terutama sekali dengan siapnya hampir satu pertiga daripada 27 Projek Prasarana Prioriti (PIPs) daripada 88 projek. Mereka beriltizam untuk memperkukuhkan kerjasama BIMP-EAGA dalam semua sektor, terbina atas pencapaian signifikan dalam konektiviti, dan memperkuatkan koridor ekonomi bagi melestarikan perdagangan dan rantaian pembekalan, menarik pelaburan berkualiti, dan mempromosikan pertumbuhan inklusif dalam norma baharu.

Oleh JEAKQLEYN YACHO

See author's posts


Bekas CEO 1MDB risau syarikat banyak hutang

KUALA LUMPUR: Bekas Ketua Pegawai Eksekutif (CEO)1Malaysia Development Berhad (1MDB) memberitahu Mahkamah Tinggi di sini semalam bahawa beliau risau kerana syarikat mempunyai hutang yang terlalu banyak selain curiga dengan kemampuan 1MDB membayar balik hutang berkenaan.

Mohd Hazem Abdul Rahman, 48, berkata, antara hutang yang perlu dibayar pada 2014 ialah pinjaman Maybank yang diperoleh bagi membeli saham Tanjong Power pada 2012, dan seingatnya hutang itu berjumlah kira-kira RM2.5 bilion.

“Banyak perbelanjaan 1MDB yang melibatkan dana pembiayaan projek seperti pembangunan infrastruktur TRX (Tun Razak Exchange) dan JIMAH (JIMAH Energy Ventures) semuanya dibiayai melalui hutang yang baharu.

“Pada masa yang sama, saya tidak tahu sama ada dana 1MDB di luar negara pada waktu itu masih ada ataupun sudah digunakan untuk keperluan UMNO seperti yang dimaklumkan kepada saya pada (peringkat) awal. Saya menganggarkan dana yang berada di luar negara berjumlah US$3.8 bilion atau RM13 bilion.

“Wang sebanyak ini cukup untuk membayar hutang Maybank dan juga sebagai modal permulaan untuk apa-apa projek 1MDB dalam Malaysia,” katanya dalam pernyataan saksinya pada  perbicaraan kes rasuah Datuk Seri Najib Tun Razak membabitkan RM2.3 bilion dana 1MDB.

Mohd Hazem yang berkhidmat sebagai CEO 1MDB dari Mac 2013 hingga Januari 2015 berkata, kebimbangan dan juga persoalan beliau tentang dana di luar negara itu bertambah memandangkan beliau tidak mempunyai akses kepada dana terbabit yang hanya diketahui oleh Jho Low dan peguam 1MDB Jasmine Loo.

Menurut saksi ke-10 pendakwaan itu, beliau juga kerap bertemu (Allahyarham) Datuk Azlin Alias, Ketua Setiausaha Sulit Najib ketika itu untuk meluahkan kebimbangannya selain menyatakan hasrat meletak jawatan dan tempat beliau digantikan dengan individu yang mampu menerajui 1MDB dalam keadaan hutang yang banyak.

“Saya juga ada menghantar e-mel kepada (Ketua Pegawai Kewangan 1MDB) Azmi Tahir berkenaan kebimbangan saya tentang ketidakmunasabahan pelan dan rancangan yang dibuat oleh Jho Low bagi 1MDB tersebut seawal September 2013.

“Saya juga menyatakan hasrat saya untuk letak jawatan kepada Azmi Tahir. Saya sebagai CEO syarikat sepatutnya mempunyai kuasa penuh dalam mengawal keluar masuk dana dari luar negara ke dalam negara kerana kawalan dana syarikat terletak pada pihak pengurusan syarikat.

“Namun saya menerima arahan daripada Jho Low untuk tidak mengganggu dana luar negara ini,” katanya.

Saksi itu juga berkata, pihak pengurusan 1MDB berusaha menyiapkan prospektus bagi penyenaraian anak syarikat iaitu 1MDB Energy Group di Bursa Malaysia, namun rancangan berkenaan gagal susulan pelbagai halangan termasuk oleh laporan negatif media massa terhadap 1MDB yang menjejaskan keyakinan pelabur.

Selain itu, usaha tersebut juga tidak mendapat sokongan pelabur utama iaitu Kumpulan Wang Simpanan Pekerja, katanya.

Mohd Hazem berkata, Allahyarham Azlin menasihatinya agar meletak jawatan selepas penyenaraian 1MDB Energy.

“Tetapi pada akhir bulan Oktober 2014, selepas saya balik daripada menunaikan haji, saya menyatakan secara serius tentang hasrat peletakan jawatan saya sebagai CEO 1MDB kepada Jho Low dan arwah Datuk Azlin Alias,” katanya.

Katanya beliau turut meminta Allahyarham Azlin memberitahu Jho Low agar mencari calon untuk menggantikannya kerana semua pegawai yang bekerja di bawahnya tidak mahu menggantikan beliau atas sebab jawatan CEO itu banyak terdedah kepada unsur-unsur politik.

Saksi itu berkata, pada 3 Januari 2015 selepas beliau kembali ke Malaysia daripada bercuti, Allahyarham Azlin memberitahu mereka mempunyai calon untuk jawatan penolong CEO dan beliau diminta meneruskan tugas sebagai CEO hingga selesai penyenaraian Edra Energy (anak syarikat semua IPP di 1MDB) pada pertengahan 2015.

“Pada 5 Januari 2015 hari pertama bekerja pada tahun itu, Arul Kanda telah datang untuk melapor diri sebagai Presiden 1MDB yang bermaksud saya sebagai CEO akan lapor kepada beliau.

“Pada masa itu saya membuat keputusan bahawa inilah masa yang tepat untuk meletakkan jawatan sebagai CEO kerana portfolio jawatan presiden adalah sama sahaja dengan CEO,” katanya.

Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Collin Lawrence Sequerah bersambung 5 Oktober. – Bernama

See author's posts


TUJUH LAGI LANGKAH TAMBAHAN BKSS

KUCHING: Kerajaan Sarawak memutuskan untuk memperluaskan tujuh langkah tambahan di bawah Bantuan Khas Sarawakku Sayang (BKSS) hingga akhir tahun ini.

Ketua Menteri, Datuk Patinggi Abang Johari Tun Openg berkata, ini bagi mengurangkan kesan wabak terhadap rakyat memandangkan lonjakan kes Covid-19 di seluruh negara yang telah mempengaruhi perniagaan dan kehidupan semua.

“Tujuh langkah tambahan di bawah BKSS 4.0 akan memberi implikasi kepada Kerajaan Sarawak dengan jumlah keseluruhan RM104.84 juta,” katanya pada sidang media BKSS 4.0 di Wisma Bapa Malaysia, semalam.

Tambahnya, tujuh langkah tersebut adalah diskaun bil elektrik, diskaun bil air, diskaun sewa Perbadanan Pembangunan Perumahan (HDC) sebanyak 50 peratus untuk kediaman, bantuan RM500 sekali bayar untuk pemandu e-hailing dan pengajar, potongan 50 peratus sewa pasar dan gerai, pengecualian permit dan fi lesen, pengecualian penyewaan kepada Perusahaan Kecil dan Sederahan (PKS) dalam sektor runcit yang beroperasi di premis yang dimiliki oleh GLC Negeri dan badan berkanun.

“Untuk potongan bil elektrik, pengguna domestik, komersial dan perindustrian akan terus diberi potongan harga sebanyak lima peratus sehingga 25 peratus pada bil elektrik bulanan mereka untuk Oktober hingga Disember ini.

“Potongan harga akan menguntungkan 686,847 pengguna di seluruh Sarawak dan kos terkumpul diskaun berjumlah RM83.4 juta akan ditanggung Kerajaan Sarawak,” ujarnya.

Mengenai potongan bil air, beliau memberitahu bahawa pengguna domestik, komersial dan perindustrian akan terus diberi potongan 10 peratus hingga 25 peratus pada bil air bulanan mereka untuk Oktober hingga Disember.

“Potongan istimewa sekali ini akan memberi manfaat kepada 568,247 pengguna di seluruh negeri.  Kos terkumpul diskaun berjumlah RM12.6 juta dan diskaun khas sekali bayar ini akan ditanggung Kerajaan Sarawak,” jelasnya.

Dengan potongan 50 peratus untuk skim sewa rumah HDC  yang merangkumi tempoh tiga bulan dari Oktober hingga Disember ini, Abang Johari  mengatakan bahawa bantuan ini akan memberi manfaat kepada lebih daripada 3,200 pembeli rumah yang menyewa rumah HDC di seluruh  negeri.

“Kerajaan Sarawak juga memutuskan untuk menghulurkan bantuan kepada pemandu e-hailing dan tenaga pengajar memandu.

“Pada Julai lalu, Kerajaan Sarawak menghulurkan bantuan kepada pemain yang relevan di sektor pengangkutan yang terjejas teruk oleh wabak Covid-19 seperti pemandu teksi, pengendali bas sekolah dan van, pengusaha van berlesen dan penambang di negeri ini.

“Sekarang, tanpa meninggalkan pemandu e-hailing, Kabinet telah memutuskan untuk memberikan bantuan serupa kepada 2,396 pemandu e-hailing dan 791 tenaga pengajar memandu di negeri ini. Bantuan sekali bayar RM500 akan menelan belanja sebanyak RM1.59 juta,” tambahnya lagi.

Langkah kelima ialah potongan 50 peratus untuk penyewaan pasar dan gerai yang merangkumi jangka masa tiga bulan hingga Disembee yang diharapkan dapat memberi manfaat kepada lebih daripada 10,000 penjaja yang menyewa pasar dan gerai terutamanya yang berada di bawah bidang kuasa majlis tempatan dan  menelan belanja sebanyak RM0.8 juta.

“Sementalahan itu,  kerajaan juga  akan terus memberikan pengecualian permit dan fi lesen kepada  peniaga, penjaja, peniaga pasar malam dan operasi tamu.

“Langkah ini akan meringankan beban rakyat dan menelan belanja Kerajaan Sarawak sebanyak RM4.12 juta,” katanya.

“Langkah terakhir ialah memanjangkan pengecualian bagi penyewaan kepada Perusahaan Kecil dan Sederahan (PKS)  dalam sektor runcit yang beroperasi di premis yang dimiliki oleh GLC Negeri dan badan berkanun seperti SEDC, Land Custody Development Authority (LCDA) dan Lembaga Kemajuan Bintulu (BDA) untuk jangka masa tiga bulan hingga Disember depan.

“Selama enam bulan terakhir, Kerajaan Gabungan Parti Sarawak (GPS)  telah menerima maklum balas positif dari rakyat dan barisan hadapan yang telah mendapat banyak manfaat daripada bantuan BKSS.

“Saya sangat berharap lanjutan BKSS ini hingga akhir tahun akan memberikan bantuan yang sangat diperlukan bagi rakyat kita yang terjejas teruk oleh wabak ini,” katanya.

Oleh Nur Ain Otsman

See author's posts


Kerajaan Sarawak sasar 20,000 kompeten menjelang 2030

KUCHING: Bagi memastikan pepasangan selamat dan mengikuti piawaian yang telah ditetapkan, kerja-kerja pepasangan elektrik mesti dilakukan atau diselia sepenuhnya oleh orang kompeten.

Menteri Utiliti dan Telekomunikasi, Datuk Julaihi Narawi berkata sedemikian dengan menegaskan untuk mendapatkan sijil kompetensi ini, individu itu perlu menghadiri kursus kompetensi dan lulus dalam peperiksaan yang dijalankan.

“Oleh demikian, kementerian saya berkerjasama rapat dengan institusi-institusi yang ditauliahkan bagi meningkatkan pengambilan pelatih untuk menyertai pelbagai kursus kompetensi di institusi masing- masing,” katanya pada Majlis Penyerahan Sijil Pentauliahan Unit Inspektorat Elektrik (EIU) kepada Pusat Kecemerlangan Teknologi Sarawak (CENTEXS) di CENTEXS  Santubong, hari ini.

Julaihi berkata, kini terdapat seramai hampir 10,000 kompeten dalam pelbagai bidang seperti pedawai, penjaga jentera dan pencantum kabel di negeri ini dan menjelang 2030, Kerajaan Sarawak menyasarkan 20,000 kompeten dalam pelbagai bidang.

Di samping itu, kementeriannya menggalakkan institusi-institusi pengajian lain yang memenuhi kriteria ini memohon untuk diakreditasi bagi menjalankan kursus-kursus kemahiran elektrik.

“Setakat ini, kementerian telah mengakreditasi 30 institusi termasuk CENTEXS dan Pusat Pembelajaran Sarawak Energy (SELC) sebagai tempat menjalankan pelbagai kursus-kursus kompetensi elektrik di Sarawak,” katanya.

Sementara itu, kementeriannya telah mengakreditasi empat institusi milik CENTEXS di Sarawak termasuk CENTEXS Kuching bagi menjalankan kursus Wireman Grade 2 dan Grade 1.

Selain itu, SELC mempunyai pentauliahan yang penuh merangkumi kursus-kursus seperti Pendawai (Wireman) untuk Gred 1 dan 2; Penjaga Jentera (Chargeman) untuk semua kategori; Pencantum Kabel (Cable Jointers); Operasi Pensuisan Voltan Tinggi (High Voltage Switching Operation) dan Kontraktor Pepasangan Elektrik (Electrical Installation Contractor) termasuk kursus pengujian litar.

Oleh NUR AIN OTSMAN

See author's posts


Landskap sosioekonomi Yan bakal berubah

TERTARIK … Perdana Menteri Datuk Seri Ismail Sabri Yaakob diberi taklimat mengenai model pembangunanPusat Gas dan Lojikuasa oleh Pengarah Urusan Kumpulan MMC Corporation Berhad Tan Sri Che Khalib MohamadNoh pada perasmian Pembangunan Berintegrasi Pusat Gas dan Lojikuasa Pulau Bunting dekat Yan semalam.• Foto BERNAMA

YAN: Projek Pembangunan Berintegrasi Pusat Bekalan Gas dan Loji Janakuasa Pulau Bunting bernilai RM14.4 bilion di sini akan membantu mengubah landskap ekonomi daerah Yan yang ketika ini bergantung kepada sektor pertanian.

Perdana Menteri Datuk Seri Ismail Sabri Yaakob berkata pembangunan projek itu bakal menjadikan Yan seperti daerah Pengerang di Johor yang dahulunya hanya perkampungan nelayan tetapi kini menjadi kawasan perindustrian yang pesat membangun.

“Saya percaya Yan juga akan membangun dengan pesat menjadi kawasan perindustrian dalam waktu yang terdekat ini, bukan sahaja pembangunan yang dapat dinikmati, penduduk Yan terutama golongan muda juga bakal menikmati banyak peluang pekerjaan.

“Kerajaan Persekutuan komited menyokong pelaksanaan projek ini yang membabitkan tiga komponen utama bagi menjadikan kawasan ini sebagai hab ekonomi baharu di wilayah utara,” katanya semasa merasmikan projek pembangunan tersebut, di sini, semalam.

Turut hadir Menteri Besar Kedah Datuk Seri Muhammad Sanusi Md Nor, Pengerusi Kumpulan MMC Corporation Bhd Tan Sri Tajudin Atan dan pengarah urusan kumpulan Tan Sri Che Khalib Mohamad Noh.

Projek tersebut yang akan dibangunkan oleh Kumpulan MMC dengan kerjasama SKS Corporation Sdn Bhd melibatkan tiga segmen iaitu Hab Kapal-ke-Kapal (STS) Yan, pembinaan Loji Janakuasa Turbin Gas Kitaran Gabungan (CCGT) dan pembinaan Terminal Pengegasan Semula LNG.

Ismail Sabri berkata sebagai Pengerusi Pihak Berkuasa Pelaksanaan Koridor Utara (NCIA) beliau gembira dengan keputusan Kumpulan MMC yang mahu melabur di kawasan Wilayah Ekonomi Koridor Utara (NCER) yang sekali gus akan mengubah landskap sosioekonomi penduduk setempat.

“Saya yakin pelaburan ini mampu melonjakkan nama Yan dan Negeri Kedah khususnya, sebagai hab industri petroleum terutama yang berasaskan gas asli cecair (LNG) di rantau ini,” katanya. Perdana Menteri berkata, pembangunan projek itu juga penting bagi Kedah terutamanya di kawasan tengah negeri itu untuk menjadi sebagai destinasi pelaburan dan perindustrian bagi tempoh jangka masa panjang.- Bernama

See author's posts


Hobi buat kek jadi sumber pendapatan

Tanpa mengira apa juga jenis kemahiran yang dimiliki, ia tidak akan bermakna jika kita tidak menghargai dan menggunakannya dengan bijak apatah lagi jika mampu menambah pendapatan sampingan terutama ketika pandemik Covid-19.

Misalnya, kemahiran membuat kek, kuih, pencuci mulut, gubahan bunga dan gubahan duit pastinya mempunyai peminat serta permintaan menggalakkan jika hasilnya berkualiti dan dipasarkan dengan cara yang menarik.

Bagi Aida Shafilza Hassan, 32, mula meminati bidang pembuatan kek sejak di bangku sekolah membuatkan dia menanam azam serta tekad untuk berkecimpung dalam bidang itu secara serius suatu hari nanti.

Ternyata impian tidak tinggal angan-angan apabila kini dia berjaya membuktikan minatnya dalam bidang pembuatan kek membuahkan hasil lumayan dan kini menjadi sumber pendapatan tambahan buat keluarganya.

Menurut Aida Shafilza yang juga salah seorang penjawat awam di sektor pendidikan, dia mula serius dalam perniagaan itu kira-kira tiga tahun lalu setelah memikirkan kelebihan menjadikan hobi membuat kek sebagai sumber pendapatan.

“Bermula daripada itu, saya serius menghasilkan kek dan lama kelamaan saya menerima tempahan memberangsangkan daripada saudara-mara dan kenalan,” katanya kepada Utusan Sarawak.

Aida Shafilza berkata, dia tidak mengikuti mana-mana kelas membuat kek. Ilmu yang ada diturunkan oleh ibunya selain dia sendiri tidak jemu belajar teknik membuat kek yang betul melalui Internet dan YouTube.

“Saya juga banyak meluangkan masa untuk menambah baik setiap kek yang saya hasilkan bagi memastikan ia menepati selera dan kehendak pelanggan,” ujarnya.

Bagi memberi pilihan kepada pelanggan, Aida Shafilza mengakui perlu mempelbagaikan produk kek yang lazat. Dia kini menerima tempahan menyediakan kek perkahwinan, kek cawan, kek hari lahir, kek pelbagai perisa termasuk hadiah gubahan bunga dan duit.

“Antara kek yang menerima tempahan paling menggalakkan ialah kek ‘smash pinata’ yang menjadi trend masa kini dengan menggunakan bahan-bahan seperti ‘white chocolate Beryl’s, dark chocolate Beryl’s dan gel pewarna.

“Ia dijual bermula harga RM35 untuk hiasan luar termasuk api warna warni dan coklat, manakala untuk bahagian dalaman coklat yang boleh dimasukkan hadiah-hadiah kecil seperti cincin, wang, dompet, minyak wangi dan sebagainya akan ditentukan oleh pelanggan,” tambahnya.

Jelas Aida Shafilza, paparan gambar kek berserta gubahan hadiah tempahan pelanggan menerusi akaun media sosialnya setiap hari menjadi platform bagi menangani impak peningkatan kos sara hidup.

Katanya, dia bergantung sepenuhnya kepada media sosial seperti Facebook dan Whatsapp untuk mempromosi produk dan menerima tempahan pelanggan sejak berniaga pada 2019.

Menerusi kaedah berkenaan, dia mampu bertapak dan bertahan dalam suasana himpitan susulan penularan Covid-19 dengan menjana sumber pendapatan tambahan berkenaan.

“Mula-mula menceburi perniagaan ini, rentaknya agak perlahan sehingga saya mencuba untuk mencari pasaran menerusi media sosial selepas melihat ada yang berbuat demikian.

“Apabila mendapat maklum balas langsung daripada orang ramai, mulanya saya terkejut juga kerana pendekatan tersebut membuahkan hasil.

“Bertitik tolak daripada situ, saya guna sepenuhnya media sosial untuk mempromosi produk jualan dan mengambil tempahan,” katanya yang turut berharap agar dapat membuka kedai kek sendiri pada masa akan datang.

Oleh SYAMIMI HUSNA

See author's posts


NOVEL TERUTU JEMU AMBUN LEMAI

TUSUN KE-28

BERUNDINGKA MAYA DUDISEMAKIN lama Nadia mikirka maya dudi tu, semakin balat agi ati iya tusah. Tak semakin sekut asai perut. Utai ti diketakutka iya bendar nya, iya enda besedia enggau belanja lebuh iya deka nurun belajar baru enti sema iya masuk matrikulasi tauka masuk Form 6. Kini-kini pan sama nguna belanja. Chu-kup irau ati iya.“Oh ndai, uji tua duduk sekejap. Aku bisi utai dikerandauka. Jangka aku, manah aku mansutka pengirau aku tumu,” ku Nadia lemai hari siti udah seduai menyanak iya badu makai lemai.Inah berasai tekenyit meda mua anak dara iya tak kesal. Tak puchat-kelat. Bisi runding iya nyangka anak iya bisi dikeduan bala sida ke bujang di rumah panjai. Bisi mega iya nyangka anak iya tabin.“Nama utai ku nuan dih nak?” ku Inah.“Ndai, aku udah di rumah ditu nyau deka sebulan. Ati aku berasai irau. Tua enda kala berandauka pekara tu. Kati ku runding nuan enggau aku indai enti pemutus peresa aku udah datai ila? Kati enti pemutus peresa nya manah, ngasuh aku agi besekula nuan, ndai?”Lama Inah merening mua anak dara iya. Tak berasai sinu ati iya. Sinu meda iya ke nyelai ari anak orang, nyau nadai agi apai. Nama daya nyengulaka iya dih? Suba, ngabis ngagai Form 5 dih suma ulih. Seninjik ditulung Cikgu Dayang. Tu pendiau nyau beserekang ari pengajar nya, kati iya agi ulih nulung baka ke suba kini? Enti nitihka semaya Cikgu Dayang lebuh nya, lebuh seduai menyanak iya ke Sri Aman nulung pengajar nya bekemas, iya tetap agi deka nulung. Eh, tusah amat tu, ku ati iya.Ba teluk ati Inah, iya ngarapka Nadia badu besekula awakka bisi begulai enggau iya di rumah. Sekumbang anak iya bisi, nyamai bendar ati enggau tulang iya. Bisi enggau berandau. Bisi enggau besaup ngereja semua pengawa. Pama enti anak dara nya diatur belaki. Bisi ga tubuh gawa be

gulai enggau iya di rumah. Enti Nadia besekula baru, tentu pengidup indai iya pulai baka ke dulu suba. Taja pia, ati Inah chukup sinuka anak iya. Enda patut iya nentuka nasit anak iya. Nadia patut nentuka nasit diri empu. Nya alai anang beguai berunding mutuska penemu, ku ati Inah.“Bah kati ku runding nuan empu dih anak? Aku ukai baka ke nemu putar utai. Enti nitihka runding aku, tak ngetu mih nuan sekula,” ku iya merening gaya mua anak iya ke jampat berubah.“Enda nemu mih ndai. Enti nitihka ati aku, lalu enti pemutus peresa aku manah, ati aku deka

nampung. Nya mih kebuah aku tumu mai nuan berunding enggaika tua ila kasak-kasak besak lalu suntuk teparuk,” ku anak dara nya.“Enti nuan nampung, dini alai nuan dih nak? Ni nyampau belanja diguna nuan dih?” ku Inah.“Enti nampung, dua iti alai tau disadang. Nya bepanggai ba pemanah pemutus peresa aku indai. Enti pemutus peresa aku manah lalu ulih dipilih orang masuk matrikulasi, aku deka dianjung ke Labuan. Enti pemutus peresa aku enda bangat manah tang ulih nampung ngagai Form 6, aku pulai ke SMK Simanggang baru. Dini-dini pan sama mih nguna belanja besai, indai,” ku Nadia.“Nama reti ke Labuan dih anak?” ku Inah.“Enti ke Labuan nya, deka ngambi kus setaun. Udah nya, enti pas, ulih diterima masuk universiti terus. Enti masuk Form 6, deka belajar dua taun lalu nya bedau tentu ulih masuk universiti,” ku Nadia.Utai ti dipadahka Nadia nya enda ulih diperetika Inah. Iya enda nemu jalai nyaut. Form 6 ka, masuk matrikulasi ka, ke Labuan tauka ke Sri Aman sama ba iya. Asal iya nampung, nya deka nguna belanja. Pala iya bepusin. Iya lalu teingatka nyampau getah ke ulih seduai iya. Ba runding terebai iya, rega getah nya bisi antara RM300 ngagai RM500 aja. Iya lalu ingatka duit diputut- putut iya ngelama tu. Nya bisi kira-kira RM 200.Duit ke beri perintah nadai belaluh tiap-tiap bulan. Kada chukup nya ku ati iya. Nyau kelama baru iya ulih mansutka jaku.“Nak, enti ungkus nya nyau manggai ribu iya anak, aku ukai enggai ngasuh nuan nampung tang aku tak pandak jaku. Aku nadai daya, nadai kira.Rega getah enggau duit simpan tua engka bisi semina RM700 kini. Ukai nuan enda nemu dih,” ku iya. Nangka nya aja ulih sebut iya. Sendat dada Nadia.“Ndai, kati enti tua nemuai ngagai aki seduai ini ke ulu kin? Kada enda seduai iya diatu udah chelap ati. Kada enda seduai iya udah lelengauka Nadia. Tentu seduai iya deka nulung enti se- duai iya bisi belanja.

Ba runding aku, manah tua ke ulu ila, Ndai. Ba runding aku udah aku ke Sri Aman ngiga pengawa nyadi pengajar sementara,tua mudik Ndai,” ku Nadia mujuk indai iya. Mua iya nyau berupai tampak agi laban berasai bisi jalai tau bulih tulung ku ati iya.

Ninga nyebut ini enggau aki,mua Inah berupai bebali tang iya jampat ngatur diri empu, nya alai iya enda sempat dipeda tauka dibacha Nadia.

“Sebarang iya mih nak. Aku sebarang bai nuan. Endang patut tua ngabas ini seduai aki nuan. Tentu seduai gaga meda nuan nyau dara diatu. Putarka mih nuan ke deka ke Sri Aman dulu.Sepemulai nuan ari Sri Aman ila, nya baru tua nengkira deka mudik,” ku Inah.

Indai tuai nya pan berasai gaga ga ninga runding anak iya.Ngelama tu nadai ba ati iya deka betemu enggau apai seduai indai iya. Ati iya agi takutka laya sida suba ketegal ti enda sama jaku lebuh ke pindah ke ili suba. DiatuNadia bisi nyadi ke terabai iya. Anak iya nya mih patut mutarka penyarut sida iya, ku ati iya. Mua Inah pan nyau terang agi. Asai dada iya enda agi tak kelalu sendat baka keterubah tadi. Tembu jaku nya seduai menyanakiya badu agi berandau lalu nguji ngenatka diri.

Seminggu Nadia udah ke Sri Aman betemu enggau pemesai di Opis Pelajar, iya nya dua minggu da agi alai nyambut Hari Krismas,iya enggau indai iya lalu deka majakka pelin seduai ke deka mudik ngelawa ini enggau aki iya di Ulu Engkari. Nasit bendar, baka ke diatur, tuai rumah sida bisi mega deka mudik kin lalu bisi alai seduai indai iya nepan.

MUDIK KE MENUA ULUNadia balat gagit. Agi pukul 5.30 pagi hari siti udah iya sedia deka nurun ngipa bas ke tumu-tumu pagi mansa rumah sida dia.Meda pengeransing anak iya,Inah berasai lantang ati mega.Bisi bendar pengarap iya ke pemujur pejalai seduai iya kin. Lebuh datai di penganti bas,tuai rumah endang udah bisi dia.Sida tiga iya nadai lama nganti alai bas udah deduru datai. Bas nya jarang laun laban iya tumu-tumu ke pengkalan mai orang ke deka nemuai ngagai CountryResort lalu pulai mai orang ke pulai ari nyin.

Datai di pengkalan, Jang ke deriba enggau jaga luan benama Duat endang udah nganti. Sida sebuat bela nepan lalu ngatur diri duduk di ruang perau. Lebuh nepan lalu ngenudukka diri di ruang perau, Nadia berasai rawan. Lama bendar iya udah enda nepan perau.

Naka iya ke agi mit suba bisi merau tang nya di menua ulu. Ai bekerangan lalu mabu. Ai sungai semina dalam lebuh ai bah. Tu lain. Ai ba tasik digaga mensia tu ti nyau rapas tampai mata, dalam sereta biru. Nambahka nya, ai ba tasik nya galak beumbak besai, kelebih agi lebuh hari enda manah.

Nadia lalu ingatka maya sida ke nemuai sambil belajar ke Country Resort bulan lapan suba. Iya mega lalu teingatka kisah sebuah perau ke tengelam nabanka bala orang ke pulai ngasu suba. Pengingat pasal penusah nya enda ulih rari ari runding Nadia. Nya mih kebuah iya ke barasai balat takut. Sebedau mupuk, Nadia tak enda berasai lalu nyebut leka sembiang besampika pengelikun sida.

“Oh, Apai kami ti di Serega.Kami muji lalu ngemesaika nama Nuan. Kami minta Nuan merekat pejalai kami tu. Intu dimbu, ibun terekun, peda tengkilaka kami di serantu jalai. Jaga lalu kemataka perau, injin enggau deriba kami awakka kami selamat datai ba alai ke dituju kami. Lindung serayung semua kami Apai laban kami manggai ngelempaika pejalai kami tu ba jari Nuan. Kami minta semua tu dalam nama Jesus Kristus, Tuhan Penyelamat kami. Amin”. Perau nya besai;buka ruang iya urung tengah iya bisi tiga kaki lalu pemanjai iya enda kurang ari 15 kaki. Timbau iya tinggi nya ti ngasuh iya dipeda jebung. Giak enggau sengkar iya tegap. Lantai ke alai duduk pan likun.

Perau panjai Tuai Rumah Sempurai nya ti dikemataka anak iya Jang, dikayuhka injin sepit 15 kuda. Utai diundan nadai mayuh lalu tubuh sida ke nepan nya semina lima iku. Nya mih kebuah perau nya laju amat. Iya nyau nyudu ngerenchahtasik dalam nya. Ai di baruh luan iya nyau tesiah sereta tesimbur burak ngasuh iya beberis baka pesi ujan diasaika orang di arung timba. Angin chelap berasai semiupsemiup ngeramak isi. Lebuh tetempuhka umbak, perau nyaberasai bisi begetar mimit tang iya tetap nadai linggar.

Oleh JANTAN UMBAT

See author's posts


Guru lalui hari terakhir tanpa murid

KABONG: Melalui hari terakhir di sekolah tanpa kehadiran anak murid memang suatu yang agak janggal sekali gus menerbitkan rasa pilu dan sebak.

Itu situasi yang terpaksa dilalui oleh seorang guru di Sekolah Kebangsaan (SK) Abang Leman Kabong apabila pada hari terakhir perkhidmatannya sebagai guru hanya diraikan dalam kalangan para guru tanpa kehadiran anak murid kerana murid sekolah masih belum memulakan persekolahan kerana masih tertakluk di bawah Perintah Kawalan Pergerakan Pemulihan (PKPP) yang masih berlangsung kini.

Setelah menabur bakti selama 34 tahun, Zubaidah Wan Shukran memilih untuk bersara pada usia 56 tahun.

Berkhidmat selama 34 tahun sebagai seorang guru merupakan satu tempoh masa yang agak panjang dan banyak catatan pengalaman pahit manis dilalui sepanjang tempoh berkenaan.

Zubaidah memulakan karier perguruan di Sekolah Rendah Bantuan (SRB) Cardinal Vaughan Song pada 6 Januari 1986 sebaik tamat latihan perguruan di Maktab Perguruan Rajang Bintangor (MPR).

Kemudian beliau berpindah ke SK Bandaran No.2 Sibu pada 1 Disember 1989.

Dan pada 1 Februari 1992 beliau berpindah tugas ke SK Abang Leman Kabong yang juga merupakan sekolah di kampung halamannya sendiri. SK Abang Leman menjadi stesen terakhir beliau bertugas selama 28 tahun hinggalah bersara rasmi pada 6 Julai 2020.

Dalam ucapan pada hari persaraan Zubaidah antara lain menitipkan salam kasih sayang buat anak-anak muridnya yang tidak berkesempatan ditemui pada hari persaraannya apatah lagi untuk bersalaman pada hari penuh bersejarah itu.

Zubaidah yang gagal membendung air mata dan berucap dalam nada tersekat-sekat kerana menahan sebak berharap rakan-rakan gurunya dapat menyampaikan salam beliau kepada anak-anak muridnya apabila sekolah dibuka semula kelak.

Kata Zubaidah beliau tidak pernah menjangka persaraannya terpaksa melalui kelaziman baharu dan sepi tanpa kelibat dan telatah anak murid di samping terpaksa melalui Prosedur Operasi Standard (SOP) PKPP.

Begitupun katanya itu juga merupakan catatan penting dalam perjalanan kariernya sebagai seorang pendidik yang bakal dikenang pada masa hadapan.

Beliau juga berharap rakan-rakan gurunya yang masih bertugas akan terus komited dalam melaksanakan tugas sebagai pendidik walau dalam apa jua situasi demi menyempurnakan amanah yang digalas demi membentuk generasi dan anak bangsa yang berilmu, berintergriti dan berguna kepada negara.

Oleh Adi Safarman

See author's posts


Polis rampas dadah lebih RM1.7 Juta

KUALA TERENGGANU: Polis merampas dadah bernilai lebih RM1.72 juta dan menahan tiga lelaki serta seorang wanita yang disyaki pengedar, dalam dua serbuan di Kemasik, Kemaman, Isnin lepas.

Ketua Polis Terengganu, Datuk Roslee Chik berkata dalam serbuan pertama di sebuah rumah di kawasan berkenaan pada pukul 5.30 pagi, polis menahan tiga lelaki berumur 20 hingga 40an ditahan, dan merampas 40 botol heroin, 1,300 gram syabu serta 42,200 pil kuda atau yaba, dianggarkan bernilai RM1.058 juta.

“Selain itu polis turut merampas wang tunai berjumlah RM63,318 dan sebuah motokar bernilai kira-kira RM50,000 dalam serbuan itu,” katanya kepada pemberita di Ibu Pejabat Polis Kontinjen (IPK) Terengganu di sini, semalam.

Menurutnya polis kemudian menyerbu sebuah lagi rumah yang terletak kira-kira 30 meter dari rumah pertama pada pukul 1.45 tengah hari dan menahan seorang wanita berusia 31 tahun serta merampas pelbagai jenis dadah bernilai RM252,916.

Beliau tidak menolak kemungkinan besar semasa tempoh Perintah Kawalan Pergerakan yang menyaksikan banyak Sekatan Jalan Raya di seluruh negeri, banyak stok lama dadah terkumpul, dan suspek menunggu tempoh kebenaran merentas negeri untuk menyambung kegiatan mengedar dadah.

Roslee berkata kumpulan individu itu dikatakan telah bergiat aktif dalam kegiatan mengedar dadah sejak empat atau lima bulan lepas dan kesemua dadah yang dirampas adalah bagi pasaran di sekitar negeri Terengganu dan Pahang.

Beliau berkata kumpulan itu juga dipercayai mempunyai kaitan dengan penahanan seorang suspek yang menggunakan lori mengangkut buah-buahan untuk membawa pil kuda yang ditahan polis berhampiran Plaza Tol Telemong pada 25 April lepas.

“Hasil ujian saringan air kencing terhadap kesemua suspek didapati positif dadah jenis methamphetamine dan kesemua mereka ditahan reman selama 14 hari bermula hari ditangkap,” katanya dan menambah kes disiasat di bawah Seksyen 36 (B) Akta Dadah Berbahaya (ADB) 1952. — Bernama

See author's posts


Bayern Munich terus ikat Alcantara

PEMAIN tengah Sepanyol, Thiago
Alcantara merupakan bintang Bayern Munich terbaru yang melanjutkan kontraknya,
menurut laporan media Jerman semalam.

Harian Jerman, Bild dan majalah
Sport Bild mendakwa pemain berusia 29 tahun itu akan menyertai Thomas Mueller,
Alphonso Davies dan ketua jurulatih Hansi Flick yang telah memberikan komitmen
kepada juara bertahan Bundesliga itu.

Dengan kontrak asalnya berbaki
satu tahun lagi, Bild berkata perjanjian baru telah dipersetujui dengan Bayern
akan mengumumkan tempoh kontrak baru Alcantara sepanjang minggu ini.

Pemain tengah dan ‘playmaker’
itu telah menjaringkan 31 gol dalam 227 penampilan bersama Bayern sejak
berpindah dari Barcelona pada 2013.

Saingan Bundesliga dihentikan
pada pertengahan Mac kerana Covid-19 tetapi Bayern baru-baru ini mahu mengikat
Mueller dan Flick sehingga 2023, sementara pemain remaja dari Kanada, Davies turut
menandatangani kontrak sehingga 2025.

Lebih banyak bintang Bayern dijangka
memberikan komitmen dalam beberapa minggu mendatang dengan kapten Manuel Neuer
dan David Alaba kedua-duanya merundingkan perjanjian baru.

Pemain sayap Manchester City
dari Jerman, Leroy Sane dilaporkan masih berada dalam senarai teratas Bayern
bagi musim depan. – AFP

See author's posts


PM dijangka berjalan bersama 15,000 peserta

BERI KATA SEMANGAT… Perdana Menteri Datuk Seri Ismail Sabri Yaakob (dua, kanan) memberi kata-kata semangatkepada atlet para negara dalam acara Bola Keranjang, Freday Tan dan Roozaimi Johari selepas majlis penyerahanJalur Gemilang kepada Kontinjen Malaysia ke Temasya Sukan Komanwel Birmingham 2022 di sebuah hotelsemalam. • Foto BERNAMA

KUALA LUMPUR: Seramai 10,000 sehingga 15,000 peserta dijangka berjalan bersama-sama Perdana Menteri Datuk Seri Ismail Sabri Yaakob dalam program ‘Berjalan Teguh Bersama’ sempena pelancaran Bulan Kebangsaan dan Kibar Jalur Gemilang 2022 pada 30 Julai ini di Dataran Putrajaya.

Timbalan Ketua Pengarah Penerangan (Kandungan Digital) Jabatan Penerangan Malaysia (JaPen) Hashim Bedu berkata program berjalan kaki sejauh 2.7 kilometer (km) sekitar Putrajaya itu akan sempurnakan dan disertai sendiri oleh Perdana Menteri.

“Program Berjalan Teguh Bersama sejauh 2.7 km itu akan bermula di Dataran Putrajaya menuju ke check point (tempat pemeriksaan) pertama iaitu Pejabat Kementerian Wilayah Persekutuan, kemudian ke Monumen Alaf Baru seterusnya ke Jabatan Pendaftaran Negara dan berakhir di Istana Kehakiman Putrajaya,” katanya dalam program ‘Malaysia Petang Ini’ terbitan BernamaTV semalam.

Tambahnya, pelbagai aktiviti menarik akan disediakan di setiap tempat pemeriksaan program berkenaan.

“Di setiap check point akan ada aktiviti menarik seperti persembahan muzik, persembahan irama Borneo dan persembahan pancaragam sekolah. Begitu juga akan ada maskot Upin dan Ipin serta Boboiboy selain disediakan kaunter minuman dan sebagainya,” katanya.

Hashim berkata program ‘Berjalan Teguh Bersama’ tersebut berkonsepkan aktiviti berjalan secara santai bersama keluarga yang membawa mesej semangat perpaduan dan juga kebersamaan rakyat Malaysia sebagai ‘Keluarga Malaysia’,” katanya.

“Perdana Menteri sendiri turut menyertai program berjalan kaki berkenaan dan secara tidak langsung membuktikan semangat perpaduan kerajaan bersama rakyat meraikan sambutan Bulan Kebangsaan,” katanya.

Sementara itu, beliau berkata 5,000 peserta terawal akan menerima kemeja-T dan berpeluang menerima hadiah cabutan bertuah.

“Bagi yang terlepas peluang (sebagai peserta terawal) saya harap kita dapat menyertai program ini dengan memakai kemeja-T berwarna merah supaya kita senada dan seiring bersama-sama berwarna merah bersama keluarga masing-masing. Jadi ayuh datang awal,” katanya.

Selain itu, beliau berkata pada sambutan tahun ini, pihaknya juga menganjurkan program Kembara Jalur Gemilang Keluarga Malaysia 2022 melibatkan sebanyak 412 pacuan empat roda disertai seramai 600 peserta.

Katanya kembara berkenaan berkonsepkan ‘pass baton’ yang membawa baton Jalur Gemilang ke seluruh negara hingga Sabah dan Sarawak.

“Baton tersebut akan diserahkan di setiap sempadan negeri yang akan bermula pada 30 Julai (Istana Kehakiman Putrajaya) dan berakhir pada 31 Ogos di Dataran Merdeka, Kuala Lumpur,” katanya. – Bernama

See author's posts


Jangan ambil mudah penurunan kes

KUALA LUMPUR: Luahan kebimbangan Kementerian Kesihatan (KKM) terhadap sikap
ambil mudah orang ramai, terutama penduduk di kawasan zon hijau Covid-19, nyata
memberi gambaran masih ada yang memandang remeh usaha keras kerajaan mengekang
pandemik ‘maut’ itu.

Menurut Ketua Pengarah Kesihatan Datuk Dr Noor Hisham Abdullah, KKM juga
khuatir masyarakat alpa lalu mengambil mudah nasihat-nasihat kesihatan yang
telah dikeluarkan kerana memikirkan bahawa wabak itu hampir selesai.

Hakikatnya, peperangan kita menentang Covid-19 masih belum menemui titik
noktahnya.

Perlu diingat, selagi kerajaan tidak mengumumkan penamatan Perintah Kawalan
Pergerakan (PKP), maka prosedur operasi standard (SOP) serta undang-undang
pelaksanaan PKP masih terpakai.

Sehubungan itu, perjuangan Malaysia untuk memerangi Covid-19 memerlukan
kerjasama daripada seluruh masyarakat di negara ini bagi memastikan negara
benar-benar ‘bersih’ daripada pandemik itu yang mula ‘bertapak’ di negara sejak
awal tahun ini.

PKP, yang bermula sejak 18 Mac lepas, dilanjutkan untuk tempoh dua minggu
lagi bagi fasa empat bermula 29 April hingga 12 Mei.

Peningkatan kes tangkapan individu ingkar PKP seperti dinyatakan Menteri
Kanan (Kluster Keselamatan) Datuk Seri Ismail Sabri Yaakob pada sidang media
harian semalam, juga menunjukkan masih ada rakyat yang tidak mahu memberikan
kerjasama untuk sama-sama memastikan rantaian Covid-19 ini tamat.

Sedangkan barisan hadapan negara masih bertungkus lumus melaksanakan semua
langkah perlu dan dalam masa yang sama memenuhi pelbagai kehendak dan keperluan
rakyat sepanjang PKP berkuat kuasa.

Janganlah kerana sikap acuh tak acuh ini, akan menjadi faktor utama
menyebabkan semua usaha kerajaan menentang penularan Covid-19 selama ini gagal
dan tidak bermakna.

Langkah kerajaan melaksanakan PKP bukanlah satu keputusan yang mudah namun
keputusan kerajaan melanjutkan PKP ke fasa empat bermula 29 April ini selama
dua minggu adalah untuk keselamatan dan kesejahteraan rakyat keseluruhannya.

PKP fasa ketiga yang bakal berakhir esok(Selasa) mula menampakkan kejayaan
apabila kes baharu kekal pada dua digit sejak seminggu lepas selain menyaksikan
kawasan Perintah Kawalan Pergerakan Diperketatkan (PKPD) yang dianggap berisiko
bertambah kepada tujuh lokasi dan aktiviti pengesanan kes positif dalam komuniti
terus diperkasakan.

Begitu juga kes pulih sepenuhnya daripada Covid-19 dan telah discaj
daripada wad sehingga semalam seramai 99 kes pulih menjadikan jumlah
keseluruhan sebanyak 3,762 kes sekali gus disifatkan KKM bahawa bilangan kes
discaj itu adalah hampir dua kali ganda bilangan kes baharu yang dilaporkan
iaitu 51 kes.

Dengan antigen Rapid Test Kit dari Korea Selatan yang dijangka tiba minggu
hadapan, kapasiti ujian pengesanan Covid-19 juga akan ditingkatkan kepada
20,000 sehari berbanding 16,000 pada masa sekarang.

Jelas bahawa kerajaan terutama KKM tidak pernah penat dalam usaha
memastikan keberhasilan usaha menentang Covid-19 bagi memastikan Malaysia
‘bersih’ daripada ancaman pandemik Covid-19 yang sehingga kini meragut 98
nyawa.

Jika barisan hadapan terus bersemangat sanggup berpanas berhujan dan
berembun, masyarakat di negara ini sama sekali tidak mempunyai alasan untuk
tidak mematuhi rayuan Perdana Menteri Tan Sri Muhyiddin Yassin yang tidak
pernah penat malah dalam nada kasual setiap kali bersiaran menerusi perutusan
khas beliau menyampaikan mesej kepada rakyat untuk duduk di rumah sehingga PKP
berakhir.

Tidak banyak yang diminta perdana menteri dengan menggunakan bahasa yang
jelas dan mudah: “Saya ingin merayu kepada saudara saudari, tolonglah ‘stay put
where you are’. Just stay at home. Luangkan masa bersama anak, isteri dan ahli
keluarga. Tidak perlu ke mana-mana. Dengan cara ini saudara saudari terhindar
daripada jangkitan Covid-19 dan penularan wabak ini insya-Allah dapat
dibendung,” katanya.-Bernama

See author's posts


Rapatkan jurang perbezaan

TEBEDU: Pembinaan sekolah berpusat di luar bandar bakal merapatkan jurang perbezaan kemudahan dan menyediakan persaingan setara dengan sekolah bandar.

Menteri Pendidikan, Sains dan Penyelidikan Teknologi, Datuk Amar Michael Manyin Jawong berkata, kekurangan utama bagi sekolah luar bandar pada ketika ini adalah disebabkan kemudahan yang tidak memuaskan.

Menurutnya, melalui inisiatif penubuhan sekolah berpusat ini, pelajar luar bandar khususnya di bahagian pedalaman dapat merasai sekolah yang lebih selesa dan dilengkapi dengan segala kemudahan dan infrastruktur yang baik.

Menurutnya, kekurangan dari segi kemudahan menjadi salah satu kekangan kepada sekolah luar bandar untuk bersaing dengan sekolah bandar.

“Saya telah lama berada dalam bidang pendidikan ini, tidak ada istilah perbezaan kecerdasan antara komuniti atau kaum, bezanya hanyalah kerana kekurangan kemudahan.

“Jika di bandar, mereka beruntung kerana kebanyakan daripada ibu bapa mereka sudah berpendidikan tinggi, sekolah pula dilengkapi dengan kemudahan yang baik dan mereka dididik oleh guru yang berpengalaman.

“Maka itu, kemudahan yang lengkap mesti disediakan di sekolah luar bandar, termasuk dengan penempatan guru yang berpengalaman agar dapat memangkin persaingan yang setara,” katanya.

Beliau berkata demikian ketika pada Majlis Perasmian Gereja St. Paul Kampung Saan di Jalan Tebedu, di sini semalam.

Kata Manyin, disebabkan kerana terlalu banyak sekolah, Sarawak kini mempunyai 3,000 guru yang terpaksa mengajar matematik dan sains tanpa mendapat latihan yang terperinci.

Oleh kerana itu, beliau berkata Kerajaan Sarawak telah memperuntukkan sebanyak RM6 juta untuk melatih guru di negeri ini.

“Itulah sebabnya kami (Kerajaan Sarawak) berusaha keras untuk membina sekolah berpusat yang membolehkan sekolah kecil bergabung serta menyediakan peruntukan kepada kemudahan guru yang lebih baik,” tambahnya lagi.

Sementara itu, Manyin turut berkesempatan menzahirkan ucapan tahniah dua orang dari Sekolah Kebangsaan (SK) Temong yang memenangi anugerah filem animasi pada ‘Festival de Cinema Escola de Alvorada’ di Brazil, baru-baru ini.

Katanya, beliau akan memberikan insentif kepada Macgres Sawet dan Nabiatul Dania Zulfiqa Mohd Fadhli, sebagai pengiktirafan mereka dan SK Temong kerana mengharumkan nama Malaysia ke persada dunia.

“Sekolah ini sering mendapat tumpuan kami kerana mereka berjaya meraih kemenangan dalam pentandingan anjuran kementerian saya selama dua tahun.

“Mereka berjaya memperoleh RM2 ribu pada ketika itu. Saya tambah RM10 ribu lagi dan merancang untuk menambah satu lagi blok sekolah sebagai suntikan semangat kepada mereka,” jelasnya lagi.

Oleh AKMAL ADIB YUSUP

See author's posts


KWSP ringankan beban kewangan majikan

KUALA LUMPUR: Kumpulan Wang Simpanan Pekerja (KWSP) melancarkan dua inisiatif baharu untuk majikan bagi meringankan pengurusan aliran kewangan mereka ketika tempoh pandemik, sekali gus membolehkan mereka melaksanakan tanggungjawab statutori ke atas pekerja.

Inisiatif-inisiatif itu adalah pengecualian caj lewat bayar caruman dan Tawaran Insentif Pengurangan Caj Lewat Bayar (e-PaR), katanya dalam satu kenyataan hari ini.

Di bawah inisiatif pertama, majikan diberi kelonggaran untuk tempoh membayar caruman bulan semasa, manakala melalui e-PaR pula, majikan berpeluang mendapatkan pengurangan menyelesaikan baki caj lewat bayar yang tertunggak.

Dana persaraan itu menambah pengecualian caj lewat bayar caruman merujuk kepada caj yang dikenakan ke atas majikan yang gagal membayar caruman wajib KWSP pada atau sebelum 15 hari bulan setiap bulan.

“Walaupun tarikh akhir untuk membayar caruman tersebut tidak berubah, melalui inisiatif ini majikan boleh membayar caruman mereka sehingga akhir setiap bulan tanpa dikenakan caj lewat bayar,” jelasnya.

Pihak majikan tidak perlu membuat sebarang permohonan untuk inisiatif ini yang akan berkuat kuasa secara automatik bermula caruman bulan September 2021 sehingga Disember 2021.

Bagi inisiatif e-PaR pula yang akan dibuka mulai 13 Sept, 2021 hingga 31 Dis 2021, majikan ditawarkan pengurangan sehingga 70 peratus untuk caj lewat bayar yang tertunggak bagi caruman yang lewat dibayar untuk mana-mana tempoh sebelum Ogos 2021.

“Untuk layak mendapatkan pengurangan ini, majikan perlu memastikan caruman dan dividen yang tertunggak untuk pekerja mereka bagi tempoh sebelum Ogos 2021 telah diselesaikan sebelum 31 Dis, 2021,” kata KWSP.

Ia menambah pengurangan caj lewat bayar caruman ini bertujuan membantu majikan menguruskan aliran tunai mereka di samping menyediakan peluang dan insentif untuk mereka menyelesaikan sebarang baki pembayaran caruman yang tertunggak.

– Bernama

See author's posts


Premier Sarawak adakan lawatan ke Taman Negara Talang Satang

KUNJUNGAN… Datuk Patinggi Tan Sri Abang Johari Tun Openg mengadakan lawatan ke Taman Negara Talang Satang (TSNP).

LUNDU: Premier Sarawak, Datuk Patinggi Tan Sri Abang Johari Tun Openg mengadakan lawatan ke Taman Negara Talang Satang (TSNP), di sini, semalam.

Ketua Pegawai Eksekutif SFC, Zolkipli Mohamad Aton menerima cek bernilai RM10,000 daripada Pengarah Urusan Rimbun Prima, Bouteflika Ahmad bagi membantu Tabung Pemuliharaan Penyu.

Kunjungan peribadi Premier bersama keluarga rapat dan rakan-rakannya adalah sebahagian daripada lawatan hujung minggu mereka dan sekali gus melihat penetasan penyu di Taman Negara Talang Satang (TSNP).

Turut hadir DCEO II Abang Arabi Abang Aimran SFC, Pengarah Jabatan Muzium Sarawak dan Pegawai Eksekutif Lembaga Pengurusan Penyu, Tazudin Mohtar dan Pegawai Daerah Lundu, Gustian Durani.

See author's posts


TM umum pemenang bertuah

KUCHING: Telekom Malaysia Berhad (TM) baru-baru ini telah menamatkan ‘unifi Mobile – Year End Giveaway Campaign’ dan untuk pengumuman pemenangnya, TM Sarawak baru-baru ini mengadakan upacara penyampaian hadiah untuk sepuluh  pelanggan unifi Mobile bertuah yang baharu mendaftar untuk pelan unifi Mobile.

Sepuluh pemenang tersebut berpusat di Sarawak adalah antara 72 pelanggan unifi Mobile bertuah baharu yang telah diumumkan sebagai pemenang untuk kempen bermula 20 hingga 31 Disember 2019.

Pengurus Besar Negeri, TM Sarawak, Jafer Sadig Abdul Lathiff telah menyampaikan hadiah kepada pemenang pada majlis yang diadakan di TMpoint Batu Lintang di Kuching.

Upacara serupa juga diadakan secara berasingan di Sibu, Miri dan Bintulu untuk memberi penghargaan kepada pemenang dari kawasan masing-masing kerana pematuhan Perintah Kawalan Pergerakan (PKP).

Menurut Jafer Sadig, beliau mengucapkan tahniah kepada semua pemenang dan kempen ini adalah salah satu usaha berterusan mereka untuk menghargai pelanggan Unifi Mobile.

“Yakinlah, TM akan terus menawarkan peluang yang lumayan seperti ini, bukan sahaja kepada pelanggan baharu tetapi juga kepada semua pelanggan TM pada masa akan datang. Jadi, nantikan unifi!,” katanya.

Mengulas lanjut, beliau berkata, dalam fasa tempoh Perintah Kawalan Pergerakan (PKP) baru-baru ini, pelanggan unifi Mobile telah menikmati internet percuma untuk memastikan mereka sentiasa berhubung dan produktif semasa tinggal di rumah, sejajar dengan Pakej Rangsangan Ekonomi Prihatin Rakyat (PRIHATIN).

“Bagi pelanggan pascabayar unifi Mobile, mereka menerima pas hotspot 999GB LTE percuma sehingga 30 Jun 2020 sementara pelanggan prabayar unifi Mobile #BEBAS menerima pas data tanpa had selama tujuh hari percuma sehingga 9 Jun 2020.

“Berikutan pengumuman baru-baru ini oleh kerajaan mengenai internet percuma di bawah inisiatif PENJANA, unifi juga menyediakan akses percuma, pas 1GB LTE sehari untuk digunakan bermula 8.00 pagi hingga 6.00 petang setiap hari untuk semua pelanggan aktif pascabayar Unifi Mobile dan unifi Mobile #BEBAS.

“TM akan terus menyesuaikan produk dan penawaran perkhidmatannya untuk membantu pelanggan kami menyesuaikan diri dengan ‘norma baharu’, bila diperlukan,” tambahnya.

‘unifi Mobile – Year End Giveaway Campaign’ menawarkan peluang kepada pelanggan unifi Mobile baharu di seluruh negara untuk memenangi 12 unit telefon pintar Samsung Galaxy Fold dan 60 unit telefon pintar Vivo Y11 yang mana tiga pemenang hadiah utama untuk kempen itu berasal dari Sarawak.

Hadiah utama telefon pintar Samsung Galaxy Fold bernilai RM8,388 masing-masing dimenangi oleh Joan Tieu Wan Qi, Chieng Heng Sek dan Ting Kah Soon dari Sibu dan Sarikei.

Tujuh lagi pemenang masing-masing menerima unit telefon pintar Vivo Y11 baharu. Mereka ialah Chai We Mine, Jason Khoo Nyak Jia, Kho Siang Yong, Muhammad Shafiq Tumingan, Mohd Helmi Abdul Wahab, Jammy Jurgen Ng Choon Hung dan Dayang Nurnawaddah Wahab.

Oleh Cheryl Law

See author's posts


Wanita PBB sudah atur strategi hadapi PRU-15

AZREEN KERIA

KUCHING: Jentera Pergerakan Wanita Parti Pesaka Bumiputera Bersatu (PBB) sudah bersiap sedia untuk Pilihan Raya Umum ke-15 (PRU-15) pada 19 November ini.

Ketuanya, Dato Sri Fatimah Abdullah berkata, dengan pengumuman Suruhanjaya Pilihan Raya (SPR) mengenai tarikh penting PRU-15, maka jentera kempen Gabungan Parti Sarawak (GPS) terutama Wanita PBB dapat diatur sebaik mungkin.

Menteri Pembangunan Wanita, Kanak-Kanak dan Kesejahteraan Komuniti itu berkata, kini jentera parti dapat diatur strategi dan aktivitinya dengan tepat mengikut tarikh-tarikh penting diumumkan SPR.

“Malah dari segi persediaan GPS menghadapi PRU-15, seperti kenyataan Premier Sarawak sebelum ini, GPS sudah bersedia ‘nunggu bedok ajak lagi,” katanya dalam satu kenyataan media sebentar tadi.

SPR hari ini menetapkan 19 November sebagai hari pengundian bagi PRU-15, manakala hari penamaan calon pula ditetapkan pada 5 November selain hari pengundian awal pada 15 November ini.

Fatimah berkata, dengan pengumuman SPR itu, maka tidak ada lagi teka-teki mengenai tarikh penamaan calon, pengundian dan pengundian awal bagi PRU-15.

See author's posts


13 anjing, ‘peneman’ tiga beradik

KUANTAN: Timbunan sampah, najis dan kencing daripada 13 anjing serta masing-masing seekor musang, burung dan labi-labi serta ikan menjadi “peneman” tiga beradik perempuan berusia 12, 10 dan 9 tahun yang menetap di bahagian atas premis perniagaan di Batu 6, Jalan Gambang di sini.

Dikenali dengan nama keluarga Luoh, tiga kanak-kanak tersebut yang dijaga oleh bapa saudara mereka sejak tiga tahun lepas juga hanya tidur di atas lantai bersama haiwan peliharaan mereka kerana ruang berkenaan tiada bilik.

Kisah sedih kehidupan mereka terbongkar, selepas Yang Dipertua Persatuan Ibu Bapa dan Guru Sekolah Jenis Kebangsaan (C) Taman Tas di sini, Yeoh Kok Bin bersama wakil Jabatan Kebajikan Masyarakat (JKM) Pahang meninjau tempat tinggal tiga beradik berkenaan semalam.

Rombongan yang turut disertai wakil media itu “disambut” timbunan sampah seperti pembungkus makanan, botol minuman dan barangan lusuh bermula dari tangga, selain perlu menunggu hampir 10 minit di luar rumah untuk tiga beradik tersebut mengurung anjing di dalam sangkar selain terdapat bau kurang menyenangkan sebaik sahaja pintu dibuka.

“Kakak sulung memberitahu mereka akan makan mi segera atau roti selepas pulang dari sekolah, sementara menunggu bapa saudara pulang membawa makanan. Jika ada bahan di rumah, kakak yang sulung berkata dia akan memasak kerana boleh menyediakan juadah mudah,” kata Yeoh kepada wakil media.

Katanya, berdasarkan cerita kakak sulung tiga beradik itu, bapa saudara mereka yang berusia awal 30-an bekerja sebagai tukang kimpal di Air Putih di sini dan akan keluar awal pagi manakala ayah mereka yang berusia 35 tahun hanya pulang pada hujung minggu kerana bekerja di dalam hutan di Rompin kira-kira 136 kilometer dari sini.

Ibu mereka berusia 34 tahun, dikatakan bekerja sama ada di Johor atau Singapura sejak tiga tahun lalu.

“Bapa kanak-kanak itu dikatakan, akan meninggalkan wang RM50 kepada setiap anak untuk perbelanjaan harian mereka manakala bapa saudara akan memberi RM60 kepada kakak sulung bagi membeli mi segera dan bahan memasak yang akan memberi wang lain jika wang itu habis,” katanya.

Difahamkan juga adik beradik berkenaan membawa pulang anjing jalanan sejak tahun lepas untuk dipelihara.

Menurut Yeoh, tiga beradik tersebut agak ketinggalan dari segi pembelajaran kerana sering tidak hadir sekolah dengan rekod pernah ponteng selama dua minggu berturut-turut walaupun sekolah terletak kurang satu kilometer dari rumah mereka.“Pakaian sekolah mereka juga kotor, tidak bergosok dan ada yang koyak. Pihak sekolah cuba membantu dengan memberi keutamaan kepada mereka untuk menerima bantuan seperti pakaian seragam yang diterima daripada badan bukan kerajaan selain makanan percuma.

“Ada guru yang memberi sumbangan tilam dan bantal apabila melihat keadaan rumah mereka. Kami pernah beberapa kali memanggil penjaga mereka untuk berbincang mengenai nasib kanak-kanak ini, namun usaha itu gagal kerana bapa saudara mereka tidak hadir,” katanya.

Yeoh mendakwa, pihaknya pernah mencadangkan tiga beradik itu diletakkan di rumah jagaan kanak-kanak, namun gagal memujuk kanak-kanak tersebut untuk keluar dari rumah kerana tidak mahu berpisah dengan bapa saudara mereka.

Bagaimanapun, selepas tinjauan itu, bapa saudara mereka dikatakan bersetuju untuk menghantar tiga beradik tersebut ke rumah penjagaan sementara bagi membolehkan dia membersihkan rumah dan memasang pembahagi ruangan untuk dijadikan bilik atau mencari rumah lain yang lebih sesuai. — Bernama

See author's posts


GPS mesti menang PRN-12tahun

MIRI: Gabungan Parti Sarawak (GPS) mesti menang Pilihan Raya Negeri Ke-12 (PRN-12) bagi memastikan pembangunan dan masa depan Sarawak terus terjamin, kata Timbalan Presiden Parti Pesaka Bumiputera Bersatu (PBB) Datuk Amar Awang Tengah Ali Hasan.

Katanya, kerajaan GPS di bawah pimpinan Ketua Menteri  Datuk Patinggi Abang Johari Tun Openg telah menggariskan hala tuju dalam usaha membangunkan Sarawak menjadi negeri termaju menjelang 2030.

“Perjuangan kita (GPS) ialah untuk memajukan Sarawak, memastikan masyarakat negeri ini hidup dalam keadaan bersatu padu dan harmoni selain memelihara hak dan kepentingan Sarawak.

“Dalam tempoh tiga tahun, Yang Di Pertua Parti PBB, Datuk Patinggi Abang Johari menjadi Ketua Menteri Sarawak, kita dapat menyaksi banyak projek yang telah pun dan akan dilaksanakan yang memerlukan peruntukan yang begitu besar.

“Ada projek dibatal di bawah Pakatan Harapan (PH), kita teruskan dan kita bersyukur bahawa Ketua Menteri dapat meningkatkan lagi pendapatan negeri melalui cukai jualan terhadap produk minyak dan gas yang dieksport,” katanya.

Awang Tengah yang juga merupakan Timbalan Ketua Menteri berkata demikian pada Majlis Makan Malam Penghargaan Jawatankuasa Penganjur Konvensyen Khas Parti PBB Zon Utara yang diadakan di Piasau Boat Club di sini, semalam.

Sehubungan itu, beliau menyeru ahli-ahli PBB terus bekerjasama dan bersatu padu bagi memastikan bahawa kerusi Dewan Undangan Negeri (DUN) dimiliki GPS di utara ini khasnya dan seluruh negeri ini amnya menang pada pilihan raya nanti.

“Jadi kita harus merapatkan lagi kerjasama antara kita, bukan sahaja di antara ahli-ahli PBB tetapi dengan ahli-ahli parti komponen GPS malahan di kalangan masyarakat juga.

“Kita harus bekerja keras sebab orang sebelah (pembangkang) pun mereka bekerja juga dan kita pun tahu bagaimana keadaaan semasa diperintah oleh PH yang kerjanya hanya potong, potong, potong segalanya yang ada (batalkan projek) di Sarawak.

“Bagi Sarawak, ini adalah satu pengajaran yang kita tidak mahu perkara sama berulang,” katanya.

Kira-kira 100 ahli jawatankuasa penganjur konvensyen tersebut hadir pada majlis tersebut.

Turut hadir, Timbalan Menteri Pengangkutan, Hasbi Habibollah,  Timbalan Speaker DUN Sarawak merangkap Ahli Dewan Undangan Negeri (ADUN) Mulu Dato Gerawat Gala, Menteri Muda Pembangunan Perdagangan Antarabangsa dan Industri,Terminal Perindustrian dan Pembangunan Usahawan, Datuk Mohd Naroden Majais, Menteri Muda Wanita, Keluarga dan Pembangunan Kanak-kanank merangkap ADUN Bekenu, Datuk Rosey Yunus, Ahli Parlimen Sibuti Lukanisman Awang Sauni, ADUN Telang Usan Dennis Ngau dan ADUN Lambir, Ripin Lamat.

Oleh Liong Chai Ling

See author's posts


Peranan Pasukan Khas Jihad Inflasi luas

KENANGAN… Raja Perlis Tuanku Syed Sirajuddin Tuanku Syed Putra Jamalulail berkenan menyampaikancendera kenangan kepada Menteri Komunikasi dan Multimedia Tan Sri Annuar Musa (kanan) selepas merasmikanKompleks Jabatan Penyiaran Negeri Perlis sekali gus memperkenankan nama barunya iaitu Kompleks PenyiaranTuanku Syed Putra (Kompleks PUSPA) semalam. Turut berangkat, Raja Perempuan Perlis Tuanku Tengku FauziahTengku Abdul Rashid (kiri).• Foto BERNAMA

KANGAR: Peranan Pasukan Khas Jihad Tangani Inflasi tidak terhad kepada isu kenaikan harga barang, sebaliknya ia lebih luas dan melibatkan usaha mengatasi masalah inflasi secara keseluruhan.

Menteri Komunikasi dan Multimedia Tan Sri Annuar Musa berkata penubuhan jawatankuasa itu merupakan langkah proaktif kerajaan setelah mendapat gambaran menyeluruh situasi yang berlaku di kebanyakan negara di dunia yang menghadapi masalah tersebut.

“Kita perlu mengambil tindakan awal bagi membantu rakyat khususnya golongan berpendapatan rendah dari sudut kos sara hidup,” katanya pada sidang media sempena perasmian Kompleks Penyiaran Tuanku Syed Putra di sini semalam.

Beliau berkata sebagai permulaan jawatankuasa itu telah memberi tumpuan kepada usaha menangani isu kenaikan harga barang tertentu seperti ayam dan minyak masak.

“Untuk berikutnya jawatankuasa ini akan melihat perkara-perkara lain yang terikat kepada masalah inflasi,” katanya yang turut berterima kasih kepada pihak industri atas kerjasama mereka mengikut syor jawatankuasa itu dalam menangani isu kenaikan harga barang.

Selain itu, katanya pada ketika ini jawatankuasa berkenaan berpendirian tidak boleh membenarkan eksport ayam selagi bekalan dalam negara tidak stabil dan keperluan domestik dipastikan terjamin terlebih dahulu.

“Kita akan membuat penilaian berapa keperluan domestik terlebih dahulu, pada ketika ini keperluan dalam negara adalah 69 juta metrik tan sebulan atau kira-kira dua juta metrik tan sehari.

“Jika pengeluaran ayam berada pada tahap kira-kira 70 juta metrik tan sebulan dan ke bawah, maka kita masih tidak boleh eksport,” katanya.

Terdahulu, Raja Perlis Tuanku Syed Sirajuddin Putra Jamalullail berkenan merasmikan serta menamakan kompleks penyiaran baharu Jabatan Penyiaran Malaysia (RTM) Perlis sebagai Kompleks Penyiaran Tuanku Syed Putra.

Berangkat sama Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajjah Lailatul Shahreen Akashah Khalil. Turut hadir Menteri Wilayah Persekutuan Datuk Seri Shahidan Kassim, Timbalan Menteri Komunikasi dan Multimedia Datuk Zahidi Zainul Abidin, Ketua Setiausaha Kementerian Komunikasi dan Multimedia Datuk Seri Mohammad Mentek, Menteri Besar Perlis Datuk Seri Azlan Man dan barisan Exco kerajaan negeri. – Bernama

See author's posts


Kek lapis Qise terima tetamu VIP

KUCHING: Premier Sarawak Datuk Patinggi Tan Sri Abang Johari Tun Openg sempat berkunjung ke gerai Qise kek lapis milik usahawan Meriam Sabie.

Kunjungan itu adalah sempena majlis perasmian Karnival Barangan Malaysia di Kuching Waterfront malam ini.

Orang ramai di sekitar bandar raya Kuching mengambil kesempatan meluangkan masa membeli produk tempatan yang dijual di situ.

‘Juh Sapot beli barang lokal’

See author's posts